text:
MOROKAMI (KGATIŠO E ITHUTWAGO) SEPTEMBER 2016
Tokollo ye e na le dihlogo tše ithutwago tšeo di tlago go ahlaahlwa ka October 24 go fihla ka November 27, 2016.
“O se ke wa Nyema Moko”
Jehofa o matlafatša le go kgothatša bjang bahlanka ba gagwe? O ka dira bjang se se swanago?
Dula o Lwela Gore Modimo a go Šegofatše
Batho ba Modimo ba kopana le mapheko a mantši ge ba dutše ba nyaka gore a ba amogele. Eupša ba ka fenya!
Dipotšišo tše Tšwago go Babadi
“Lentšu la Modimo” leo Baheberu 4:12 e bolelago gore “le a phela e bile ke le matla” ke lefe?
Go Lwela Ditaba tše Dibotse Pele ga Bahlankedi ba Bagolo
Re ka ithuta tseleng yeo moapostola Paulo a ilego a dirišana le bahlankedi ba mehleng.
Na Moaparo wa Gago o Tagafatša Modimo?
Melao ya motheo ya Mangwalo e ka re hlahla.
Holwa ke Tlhahlo ya Jehofa
Dihlatse tša kua Poland le tša kua Fiji di dira diphetho tše bohlale.
Bafsa, Tiišang Tumelo ya Lena
Na o kwa o gateletšega go dumela dithuto tšeo batho ba bantši ba di dumelago, tše bjalo ka thuto ya gore dilo di itirile, go e na le go dumela go tlholo? Ge e ba go le bjalo, sehlogo se se tla go hola.
Batswadi, Thušang Bana ba Lena go ba le Tumelo
Na ka dinako tše dingwe o ikwa o sa swanelwe ke go ba le mathata? Ditsela tše nne tšeo di ka go thušago go atlega.


c: text/html

text:
KGAOLO 9
O Golela Natsaretha
LAPA LA JOSEFA LE MARIA LE A GOLA
JESU O ITHUTA MOŠOMO
Jesu o golela Natsaretha, e lego motsana o sego bohlokwa. Motsana wo o ka leboa la Judea, nageng ya dithaba ya tikologo yeo e bitšwago Galilea, go yela ka bodikela bja letsha le legolo leo le tsebjago e le Lewatle la Galilea.
Ge Jesu mohlomongwe a na le nywaga e mebedi, Josefa le Maria ba mo tliša mo ba etšwa Egipita. Go bonala eka nakong ye Jesu ke yena ngwana a nnoši wa bona. Lega go le bjalo, ka morago barwarragwe ba ile ba belegwa—e lego Jakobo, Josefa, Simone le Judase. Le gona Josefa le Maria ba ile ba belega banenyana, bao e lego dikgaetšedi tša Jesu. Ee, Jesu o na le bonyenyane barwarragwe le dikgaetšedi ba tshelelago.
Ke therešo gore Jesu o na le ba bangwe ba leloko. Re šetše re tseba ka Elisabetha le morwa wa gagwe e lego Johane. Johane o dula bokgole bja dikhilomithara tše dintši go ya ka borwa kua Judea. Yo a dulago kgauswi kua Galilea ke Salome, yoo go bonagalago e le ngwanabo Maria, ka gona e le mmane wa Jesu. Monna wa Salome ke Tsebedeo. Barwa ba bona ba babedi e lego Jakobo le Johane go bonala e be e tla ba batswala ba Jesu. Ga re tsebe ge e ba Jesu a fetša nako le bašemane ba ge ba sa gola, eupša ba feleletša e le bagwera ba Jesu ba kgauswi e bile ba hlankela e le baapostola ba gagwe ba babedi.
Josefa o swanetše go šoma ka thata gore a fepe lapa la gagwe leo le golago. Yena ke mmetli. Josefa o godiša Jesu bjalo ka morwa wa gagwe, ka gona Jesu o bitšwa “morwa wa mmetli.” (Mateo 13:55) Josefa o ruta Jesu gore le yena e be mmetli gomme Jesu o ithuta gabotse. Ke ka baka leo ka morago batho ba bolelago ka Jesu ba re: ‘Yo ke mmetli.’—Mareka 6:3.
Bophelo bja lapa labo Josefa bo ithekgile ka borapedi bja Jehofa. Ka go dumelelana le Molao wa Modimo, Josefa le Maria ba ruta bana ba bona dilo tša moya ‘ge ba dutše ntlong ya bona, ge ba sepela tseleng, ge ba robala le ge ba tsoga.’ (Doiteronomio 6:6-9) Go na le sinagoge kua Natsaretha. Re ka kgonthišega gore Josefa o dula a eya le lapa la gagwe go yo rapela moo. Go ile gwa bolelwa ka morago gore Jesu o be a eya sinagogeng “go ya ka tlwaelo ya gagwe ka letšatši la Sabatha.” (Luka 4:16) Le gona lapa le le thaba kudu ge le tšea maeto a ka mehla a go ya tempeleng ya Jehofa kua Jerusalema.
Ithute ka mo go oketšegilego
Josefa o Ile a Šireletša, a Fepa le go Kgotlelela
Josefa o ile a šireletša lapa la gagwe ka ditsela dife? Ke ka baka la’ng a ile a ya Egipita le Maria le Jesu?

robotstxt: allowed

filter: keep


text:
Dipotšišo tša Beibele di a Arabja
Morero wa go boa ga Kriste ke ofe?
Pele Jesu Kriste a ka rotogela legodimong ka 33 C.E., o ile a holofetša gore o tla boa. O ile a itshwantšha le motho yo a tswaletšwego bogošing yo a sepetšego ka nako e telele gomme a boa a na le matla a go buša e le kgoši. Morero wa go boa ga Jesu ke go tlo nea batho pušo e botse.—Bala Luka 19:11, 12.
Jesu o tla tlišetša batho pušo e botse
Kriste o tla boa ka mmele wa mohuta mang? O ile a tsošwa e le motho wa moya yo a sa bonagalego. (1 Petro 3:18) Ke moka, o ile a ya legodimong gomme a dula ka letsogong le letona la Modimo. (Psalme 110:1) Ka morago ga nako e telele, Jesu o ile a tlišwa pele ga Jehofa Modimo, “Motala wa Mabaka,” yo a neilego Jesu matla a go buša batho. Ka gona Jesu ga a boe e le motho, eupša o boa e le Kgoši e sa bonagalego.—Bala Daniele 7:13, 14.
Jesu o tla dira eng ge a fihla?
Ge Jesu a fihla le barongwa ba gagwe ka tsela e sa bonagalego, o tla ahlola batho. O tla fediša batho ba kgopo eupša bao ba mo amogelago e le kgoši o tla ba nea bophelo bjo bo sa felego.—Bala Mateo 25:31-33, 46.
Go buša ga Jesu e le Kgoši go tla fetoša lefase gore e be paradeise. O tla tsoša bahu e le gore ba thabele bophelo lefaseng leo la Paradeise.—Bala Luka 23:42, 43.


text:
Na o be o Tseba?
Moapostola Paulo o hotšwe bjang ke tshwanelo ya gagwe ya go ba modudi wa Roma?
Tshwanelo ya go ba modudi wa Roma e be e nea motho ditshwanelo le ditokelo tše itšego gohle moo a bego a eya gona mmušong woo. Modudi wa Roma o be a swanetše go latela molao wa Roma, e sego melao ya metse ya diprofense. Ge a be a bonwa molato, o be a ka dumela go ahlolwa go ya ka molao wa lefelong leo, eupša o be a sa dutše a na le tshwanelo ya go ka sekišwa ke lekgotla la Roma. Tabeng ya ge motho a ahloletšwe lehu, o be a na le tshwanelo ya go ka ipiletša go mmušiši.
Cicero, e lego mokgomana wa Moroma wa lekgolong la pele la nywaga B.C.E., o ile a bolela motheo wa ditshwanelo tšeo, ge a re: “Go tlema modudi wa Roma ke bosenyi; go mo otla ke bokgopo; go mmolaya go nyakile go swana le go bolaya motswadi,” ke gore go bolaya motswadi wa gago goba wa leloko la kgauswi.
Moapostola Paulo o be a dira boboledi gohle Mmušong wa Roma. O ile a diriša ditshwanelo tša gagwe tša go ba modudi wa Roma mabakeng a mararo ao go ngwadilwego ka ona: (1) O ile a tsebiša bomaseterata ba Bafilipi gore ba be ba šwahletše ditshwanelo tša gagwe ka go mo itia. (2) O ile a utolla boemo bja gagwe e le go efoga go itiwa kua Jerusalema. (3) O ile a ipiletša ka molato wa gagwe go Kesara, e lego mmušiši wa kua Roma, e le gore a sekišwe ke yena ka go lebanya.—Ditiro 16:37-39; 22:25-28; 25:10-12.
Badiši ba be ba lefša bjang mehleng ya ge go ngwalwa Beibele?
Mopatriareka Jakobo o dišitše mehlape ya dihuswane ya malome’agwe Labane ka nywaga e 20. Jakobo o šomile nywaga e 14 ya mathomo a hlankela Labane gore a mo nee barwedi ba gagwe ba babedi gomme nywageng e 6 e šetšego o ile a lefša ka diruiwa. (Genesi 30:25-33) Makasine wa Biblical Archaeology Review, o re: “Ditumelelano tša go diša tše di swanago le ya magareng ga Labane le Jakobo di swanetše go ba di be di tsebja kudu ke bangwadi ba bogologolo le babadi ba dingwalwa tša Beibele.”
Ditumelelano tša bogologolo tšeo di epolotšwego kua Nuzi, Larsa le mafelong a mangwe kua Iraq ya mehleng yeno di bontšha seo. Tumelelano e tlwaelegilego e be e thoma nakong ya ngwaga le ngwaga ya go kota dinku gomme e fela nakong ya ngwaga o latelago. Badiši ba be ba fiwa boikarabelo bja go hlokomela palo e itšego ya diruiwa tšeo di lokeleditšwego go ya ka nywaga ya tšona le bong bja tšona. Ka morago ga ngwaga, mong wa tšona o be a hwetša bonyenyane bjo go dumelelanwego ka bjona bja boya, ditšweletšwa tša maswi, dihuswane tše dinyenyane le tše dingwe. Selo se sengwe le se sengwe seo se bego se tšweleditšwe ka bontši se be se fiwa modiši.
Go gola ga mohlape go be go ithekgile ka palo ya ditshadi tšeo di fiwago modiši. Ka kakaretšo go be go letetšwe gore ditshadi tše 100 di tšweletše dikwana tše 80 tše di phelago. Modiši o be a swanetše go šoma ka thata gore go se ke gwa hlaela goba gwa lobja selo. Ka go re’alo o be a tutueletšega kudu gore a hlokomele gabotse diruiwa tšeo a di filwego.


text:
Kgaolo 85: Jesu o Belegetšwe ka Setaleng
NA O a tseba gore lesea le le lego mo ke mang? Ke Jesu. O sa tšwa go belegelwa ka mo setaleng. Setala ke moo go dulago diruiwa. Maria o robatša Jesu ka legopong, e lego lefelo leo go tšhelwago dijo tša dipokolo le diruiwa tše dingwe. Eupša ke ka baka la’ng Maria le Josefa ba le mo gotee le diruiwa? Na le ke lefelo leo ngwana a swanetšego go belegelwa go lona?
Aowa, ga se lona. Eupša lebaka la gore ba be mo še le: Mmuši wa Roma e lego Kesara Augustose o ile a ntšha taelo ya gore motho yo mongwe le yo mongwe a boele motseng woo a belegetšwego go wona gore a yo ngwadišwa. Bjale Josefa o be a belegetšwe mo Betlelehema. Eupša ge yena le Maria ba fihla mo, ba ile ba hwetša go se na phapoši yeo ba ka dulago go yona. Ka gona ba swanelwa ke go tlo dula mo le diruiwa. Lona letšatšing leo, Maria o ile a belega Jesu! Eupša Jesu o be a phetše gabotse, go etša ge o ka mmona mo seswantšhong.
Na o a ba bona badiši bao ba tlago go bona Jesu? Ba be ba le merakeng bošego ba dišitše dinku tša bona gomme seetša se se phadimago sa ba phadimela. E be e le morongwa! Badiši ba ba ile ba boifa kudu. Eupša morongwa yoo a re go bona: ‘Se boifeng! Ke le tlišeditše ditaba tše dibotse. Lehono, Kriste Morena o belegwe kua Betlelehema. O tla phološa batho! Le tla mo hwetša a phuthetšwe ka mašela gomme a robetše ka legopong.’ Gateetee gwa tšwelela barongwa ba bantši ke moka ba thoma go tumiša Modimo. Ka yona nako yeo, badiši ba ba akgofa ba yo nyaka Jesu gomme ba mo hwetša.
Na o a tseba gore ke ka baka la’ng Jesu e be e le yo a kgethegilego ka tsela ye? Na o a tseba gore ge e le gabotse ke mang? Gopola gore sehlogong sa mathomo ka pukung ye re boditšwe ka Morwa wa pele wa Modimo. Morwa yoo o šomile gotee le Jehofa ge ba be ba dira magodimo, lefase le dilo tše dingwe ka moka. Jesu yo re bolelago ka yena mo ke yena yoo!
Ee, Jehofa o ile a tšea bophelo bja Morwa wa gagwe legodimong gomme a bo tsenya ka gare ga Maria. Gateetee ngwana a thoma go gola ka mpeng ya gagwe go swana le ge bana ba bangwe ba gola ka gare ga bommago bona. Eupša ngwana yo e be e le Morwa wa Modimo. Mafelelong Jesu o ile a belegelwa mo Betlelehema ka setaleng. Na bjale o kgona go bona lebaka leo ka lona barongwa ba bego ba thabetše go botša batho gore Jesu o belegwe?
Luka 2:1-20.
Dipotšišo
- Lesea leo le lego mo seswantšhong ke mang, gomme Maria o le robatša kae?
- Ke ka baka la’ng Jesu a ile a belegelwa ka setaleng?
- Banna ba ba tsenago ka setaleng mo seswantšhong ke bomang, gomme morongwa o be a ba boditše eng?
- Ke ka baka la’ng Jesu e be e le yo a kgethegilego?
- Ke ka baka la’ng Jesu a ka bitšwa Morwa wa Modimo?
Dipotšišo tša tlaleletšo
- Bala Luka 2:1-20.
Kesara Augustose o ile a dira’ng go phethagatša boporofeta bjo bo lego mabapi le go tswalwa ga Jesu? (Luka 2:1-4; Mika 5:2)
Motho a ka dira’ng gore a akaretšwe gare ga bao ba bitšwago gore ke ‘batho bao Modimo a ba amogelago’? (Luka 2:14; Mat. 16:24; Joh. 17:3; Dit. 3:19; Baheb. 11:6)
Ge e ba badiši bale ba ikokobeditšego ba dinku ba Bajuda ba be ba na le lebaka la go thaba ka baka la go belegwa ga Mophološi, bahlanka ba Modimo lehono ba na le lebaka lefe le legolo le go feta la go thaba? (Luka 2:10, 11; Baef. 3:8, 9; Kut. 11:15; 14:6)
Ithute ka mo go oketšegilego
Jesu o Belegwe Neng?
Ithute lebaka leo Keresemose e ketekwago ka di-25 tša December.


text:
APRIL 29, 2013
ARGENTINA
Mafula a Argentina
Mafula a matla a hlasetše motse wa Buenos Aires le wa La Plata ka April 2, 2013. Mekero ya ditaba e begile gore go hlokofetše batho ba 57. Dihlatse tša Jehofa tše e ka bago tše 500 di kgomilwe ke mafula ao gomme tše dingwe tše e ka bago tše 200 di ile tša hlakodišwa ka go ntšhwa magaeng a tšona. E le karolo ya modiro wa tšona wa tlhakodišo, Dihlatse nageng ka moka ya Argentina di rometše dilithara tša ka godimo ga tše 36 000 tša meetse a go nwa, ditone tše 30 tša dijo le materase a makgolo, dikobo, mesamelo, e lego dilo tšeo di ilego tša hola Dihlatse le batho bao e sego Dihlatse. Dihlatse tše makgolo di ile tša ithaopela go thuša ka modiro wa tlhakodišo. Tše dingwe di ile tša sepela bokgole bja dikhilomithara tša ka godimo ga tše makgolo a mane go thuša ka go hlwekiša le go lokiša dilo tše di senyegilego.
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhaba, mogala +1 718 560 5000
Argentina: Ángel Mattiacci, mogala +54 15 5424 9071


text:
Na Dihlatse tša Jehofa di Ntšha sa Lesome?
Aowa, Dihlatse tša Jehofa ga di ntšhe sa lesome; modiro wa rena o thekgwa ka meneelo ya boithatelo yeo go sa bolelwego gore e tšwa go bomang. Go ntšha sa lesome ke eng, gona ke ka baka la’ng Dihlatse tša Jehofa di sa ntšhe sa lesome?
Taelo ya gore motho a ntšhe sa lesome goba karolo ya lesome ya dilo tšeo a nago le tšona e be e le karolo ya Molao wo o bego o neilwe setšhaba sa bogologolo sa Isiraele. Lega go le bjalo, Beibele e bolela ka mo go kwagalago gore Molao wo—go akaretša le ‘taelo ya go kgoboketša dikarolo tša lesome’—ga o šome go Bakriste.—Baheberu 7:5, 18; Bakolose 2:13, 14.
Go e na le go ntšha sa lesome le go neela dibego, Dihlatse tša Jehofa di ekiša Bakriste ba lekgolong la pele la nywaga ka go thekga bodiredi bja tšona ka ditsela tše tše pedi: ka go ruta batho Beibele mahala le ka go ntšha meneelo ya boithatelo.
Ka go re’alo re latela seo Beibele e se laetšego Bakriste ka gore: “Anke yo mongwe le yo mongwe a dire feela kamoo a phethilego ka gona pelong ya gagwe, e sego ka go kgokgona goba ka go gapeletšwa, gobane Modimo o rata monei yo a neago ka go hlalala.”—2 Bakorinthe 9:7.
Ithute ka mo go oketšegilego
Modiro wa Dihlatse tša Jehofa o Thekgwa Bjang ka tša Ditšhelete?
Ithute kamoo modiro wa lefase ka bophara wa go ruta ka Beibele o tšwelago pele o gola eupša go sa ntšhiwe dikoleke goba karolo ya lesome.


text:
Dipotšišo tša Beibele di a Arabja
Na madumedi ka moka a godiša Modimo?
Ge o theetša ditaba tša lefase ka bophara, mohlomongwe o ka ba o lemogile gore dilo tše mpe di dirwa ka baka la bodumedi. Ga se madumedi ka moka ao a tšwago go Modimo wa therešo. (Mateo 7:15) Ke therešo gore bontši bja batho bo forilwe.—Bala 1 Johane 5:19.
Lega go le bjalo, Modimo o šetša batho bao ba botegago bao ba ratago go loka le therešo. (Johane 4:23) Modimo o laletša batho ba bjalo go ithuta therešo go tšwa Lentšung la gagwe, Beibele.—Bala 1 Timotheo 2:3-5.
O ka tseba bjang bodumedi bja therešo?
Jehofa Modimo o kgobokanya batho go tšwa madumeding a mantši a fapafapanego ka go ba ruta therešo le go ba ruta go ratana. (Mika 4:2, 3) Ka gona, o ka kgona go bona bao e lego karolo ya bodumedi bja therešo ka tsela yeo ba hlokomelanago ka yona.—Bala Johane 13:35.
Jehofa Modimo o kgobokanya batho ba mehuta ka moka borapeding bja gagwe bja therešo.—Psalme 133:1
Barapedi ba therešo ba thea tumelo le tsela ya bona ya bophelo Beibeleng. (2 Timotheo 3:16) E bile ba hlompha leina la Modimo. (Psalme 83:18) Ba bolelela Mmušo wa Modimo e le kholofelo e nnoši ya batho. (Daniele 2:44) Ba ekiša Jesu ka go dira gore seetša sa bona se “bonege,” ka go direla baagišani ba bona se sebotse. (Mateo 5:16) Ka gona, Bakriste ba therešo, ba bonwa ka go etela baagišani ba bona magaeng a bona ka morero wa go abelana le bona ditaba tše dibotse tša Mmušo wa Modimo.—Bala Mateo 24:14; Ditiro 5:42; 20:20.
Ithute ka mo go oketšegilego
Ditaba tše Dibotse ke Eng?
Ithute seo se bolelwago ke ditaba tše dibotse, ke ka baka la eng di akgofile, le gona ke eng seo o swanetšego go se dira.
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.


text:
Dipotšišo tša Beibele di a Arabja
Ke ka baka la eng re swanetše go rapelela gore Mmušo wa Modimo o tle?
Mmušo wa Modimo ke pušo ya legodimong. Jesu o boditše balatedi ba gagwe gore ba o rapelele gore o tle o bušetše toko le khutšo lefaseng. Ga go mmušo wa batho wo o ka tlošago bošoro, go hloka toka goba malwetši ka mo go feletšego, eupša Mmušo wa Modimo o ka kgona e bile o tla dira bjalo. Modimo o kgethile Morwa wa gagwe e lego Jesu gore e be Kgoši ya Mmušo woo. Le gona Jehofa o kgethile sehlopha sa balatedi ba Jesu gore se buše le Jesu Mmušong wo.—Bala Luka 11:2; 22:28-30.
Kgauswinyane, Mmušo wa Modimo o tla fediša bohle bao ba ganetšago pušo ya Modimo. Ka gona, go rapelela gore Mmušo wa Modimo o tle ke kgopelo ya gore mmušo wa Modimo o tšeele mebušo ka moka ya batho legato.—Bala Daniele 7:13, 14; Kutollo 11:15, 18.
Ke ka baka la eng batho ba tla holwa ke Mmušo wa Modimo?
Jesu ke Kgoši e swanelegago ka gobane o na le kwelobohloko. Ka ge e le Morwa wa Modimo, le yena o na le matla a go thuša bohle bao ba kgopelago thušo go Modimo.—Bala Psalme 72:8, 12-14.
Mmušo wa Modimo o tla hola bohle bao ba o rapelelago ka potego gore o tle gotee le go hola bao ba phelago ka go dumelelana le thato ya Modimo. Le ka mohla o ka se itsholele go ithuta seo Beibele e se bolelago ka Mmušo wa Modimo.—Bala Luka 18:16, 17; Johane 4:23.
Ithute ka mo go oketšegilego
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?


text:
BATAMELA KGAUSWI LE MODIMO
“Modimo o Rata Monei yo a Neago ka go Hlalala”
Ke mpho ya mohuta ofe yeo o ka e lebogago go tšwa pelong? Ga go pelaelo gore bontši bja rena re ka thabela go amogela mpho yeo monei wa yona a tutueditšwego ke lerato go e na le go ithola kgwara goba go phetha tlamo. Ge go tliwa tabeng ya go nea, maikemišetšo a bohlokwa. A bohlokwa go rena. E bile sa bohlokwa kudu ke gore a bohlokwa le go Modimo. Ela hloko mantšu a buduletšwego a moapostola Paulo a begilwego go 2 Bakorinthe 9:7.
Ke ka baka la’ng Paulo a ile a ngwala mantšu ao? O be a nyaka go kgothaletša Bakriste ba kua Korinthe go thekga modiro wa tlhakodišo bakeng sa badumedigotee le bona bao ba bego ba diila ba kua Judea. Na o ile a leka go gapeletša Bakorinthe go nea? Go e na le gore a ba gapeletše, o ile a ngwala gore: “Anke yo mongwe le yo mongwe a dire feela kamoo a phethilego ka gona pelong ya gagwe, e sego ka go kgokgona goba ka go gapeletšwa, gobane Modimo o rata monei yo a neago ka go hlalala.” Anke re hlahlobišišeng keletšo yeo.
“Feela kamoo a phethilego ka gona pelong ya gagwe.” Paulo o re Mokriste wa kgonthe o nea ka gobane a phethile “pelong ya gagwe” go dira seo. Ka nako e swanago, Mokriste o naganišiša ka dinyakwa tša barapedigotee le yena. Seithuti se sengwe se re lentšu la leleme la mathomong leo le fetoletšwego e le “phethilego” “le na le kgopolo ya go rulaganya e sa le pele.” Ka gona, Mokriste o naganišiša ka dinyakwa tša badumedigotee le yena gomme a ipotšiša seo a ka se dirago go kgotsofatša dinyakwa tšeo.—1 Johane 3:17.
“E sego ka go kgokgona goba ka go gapeletšwa.” Paulo o bolela ka mehuta e mebedi ya go nea yeo Bakriste ba therešo ba swanetšego go e efoga—go nea ka go dikadika le ka go gapeletšwa. Polelwana ya Segerika yeo e fetoletšwego e le “ka go kgokgona” ka go lebanya e bolela “ka go nyama.” Puku e nngwe ya ditšhupetšo e re monei yo a kgokgonago goba yo a dikadikago o nea “go tšwa pelong yeo e nyamišitšwego ke kgopolo ya gore o kgaogana le tšhelete.” Monei yo a gapeletšwago o nea ka gobane o ikwa a gapeletšega go dira seo. Ge e le gabotse ke mang gare ga rena yo a nyakago go amogela mpho yeo e tšwago go monei yo a kgokgonago goba yo a gapeletšwago?
“Modimo o rata monei yo a neago ka go hlalala.” Paulo o re gateetee ge Mokriste a dira phetho ya go nea, o swanetše go dira seo ka go hlalala goba ka go thaba. Ge e le gabotse, lethabo le tlišwa ke ge tutuetšo ya motho ya go nea e nepagetše. (Ditiro 20:35) Lethabo la monei yo a neago ka go hlalala le bonwa ke bohle. Ge e le gabotse, lentšu “go hlalala” le ka hlalosa gabotse maikwelo a ka gare le pontšho ya ka ntle ya monei. Monei yo a neago ka go hlalala o kgoma dipelo tša rena. E bile o thabiša pelo ya Modimo. Phetolelo e nngwe e re: “Modimo o rata batho bao ba ratago go nea.”—Contemporary English Version.
“Modimo o rata batho bao ba ratago go nea”
Mantšu ao a buduletšwego a moapostola Paulo ke molao wa motheo wo o hlahlago Bakriste tabeng ya go nea. Go sa šetšwe gore re gafa nako ya rena, matla a rena goba dithoto, anke re direng seo ka go rata le ka gobane re thaba e le ka kgonthe ge re nea ba bangwe ka seatla se se bulegilego, kudukudu bao ba diilago. Ga se feela gore go nea mo go bjalo go tla dira gore re thabe eupša gape go tla dira gore re ratwe ke Modimo, ka ge a “rata monei yo a neago ka go hlalala.”
Mmalo wa Beibele o šišintšwego bakeng sa September


text:
KGAOLO 79
Lebaka la go tla ga Phedišo
JESU O NEA THUTO KA DITIRAGALO TŠE PEDI TŠA MASETLAPELO
MOSADI YO A GOLOFETŠEGO O FODIŠWA KA SABATHA
Jesu o lekile ka ditsela tše dintši go kgothaletša batho gore ba nagane ka tswalano ya bona le Modimo. Go tšwelela sebaka se sengwe ka morago ga poledišano ya gagwe le batho bao ba lego ka ntle ga ntlo ya Mofarisei.
Ba bangwe ba bona ba bolela ka tiragalo ya masetlapelo. Ba bolela ka “Bagalilea bao [Mmuši wa Roma e lego Pontio] Pilato a ilego a tswakanya madi a bona le dihlabelo tša bona.” (Luka 13:1) Ba ra go re’ng?
Mohlomongwe Bagalilea ba ke bao ba ilego ba bolawa ge Bajuda ba dikete ba be ba ipelaetša ka go diriša ga Pilato tšhelete e tšwago bobolokelong bja tšhelete bja tempeleng go aga mokero wo o išago meetse Jerusalema. Pilato a ka ba a ile a hwetša tšhelete yeo ka go dirišana le balaodi ba tempele. Bao ba anegago masetlapelo a ba ka ba ba nagana gore Bagalilea ba wetšwe ke bošula ka gobane ba be ba na le molato wa ditiro tše kgopo. Jesu o ganana le seo.
O a botšiša o re: “Na le nagana gore Bagalilea bao e be e le badiradibe ba babe kudu go feta Bagalilea ba bangwe ka moka gobane ba tlaišitšwe ke dilo tše?” Karabo ya gagwe ke aowa. Eupša Jesu o diriša tiragalo ye go lemoša Bajuda, o re: “Ka ntle le gore le itshole, le lena ka moka le tla fedišwa ka mo go swanago.” (Luka 13:2, 3) Ke moka Jesu o bolela ka tiragalo e nngwe ya masetlapelo yeo e ka bago e be e se kgale e diregile le gona e ka ba e be e tswalana le go agwa ga mokero wa meetse. O a botšiša o re:
“Ba lesomeseswai bao tora ya Siloama e ilego ya ba wela gomme ya ba bolaya, na le nagana gore e be e le ba nago le molato o mogolo go feta batho ka moka ba bangwe ba ba dulago Jerusalema?” (Luka 13:4) Lešaba le ka ba le nagana gore batho bao ba hlokofetše ka baka la bokgopo bjo itšego bja bona. Jesu o ganana le taba yeo gape. Jesu o a tseba gore “nako le ditiragalo tšeo di sa letelwago” di a diragala le gore mohlomongwe ke tšona di bakilego le masetlapelo a. (Mmoledi 9:11) Lega go le bjalo, batho ba swanetše go ithuta se sengwe tiragalong ye. Jesu o re: “Ka ntle le gore le itshole, le tla fedišwa ka moka ka tsela e swanago.” (Luka 13:5) Eupša ke ka baka la’ng Jesu bjale a gatelela thuto ye?
Se se tswalana le nako yeo a lego go yona bodireding bja gagwe, gomme o swantšha taba ye ka tsela ye: “Monna yo mongwe o be a na le mogo o bjetšwego serapeng sa gagwe sa morara, a tla a nyaka dienywa go ona, eupša a se hwetše selo. Ke moka a re go molemi wa morara: ‘Ke nywaga e meraro ke etla go nyaka dienywa mogong wo eupša ke sa hwetše selo. O reme! Ke ka baka la’ng o swanetše go diba mmu?’ Ge a fetola a re go yena: ‘Morena, anke o o lese le wona ngwaga wo go fihlela ke epa go o dikologa ke tšhela morole, ge e ba o enywa nakong e tlago, gona go lokile, eupša ge e ba o sa enywe, gona o tla o rema.’”—Luka 13:6-9.
Jesu o tšere nywaga e fetago e meraro a dutše a leka go hlagolela tumelo gare ga Bajuda. Lega go le bjalo, ke ba sego kae bao e bilego barutiwa gomme ba ka lebelelwa e le dienywa tša modiro wa gagwe. Bjale, ngwageng wa bone wa bodiredi bja gagwe, o šoma ka thata kudu maitekong a gagwe. Go bjalo ka ge eka o be a epa le go tšhela morole go dikologa mogo wa Bajuda ka go dira boboledi le ka go ruta kua Judea le Perea. Mafelelo ke afe? Go arabela Bajuda ba sego kae. Setšhaba ka moka se gana go itshola gomme bjale se kgauswi le go fedišwa.
Go se arabele moo ga ba bantši go bonagala gape ka moragonyana ka Sabatha. Jesu o ruta sinagogeng. O bona mosadi yoo a tšerego nywaga e 18 a hunagane ka baka la go tlaišwa ke motemona. Jesu ka kwelobohloko o botša mosadi yo o re: “Wena mosadi, o lokolotšwe bofokoding bja gago.” (Luka 13:12) Jesu o mmea diatla, gomme gateetee o a otlologa ke moka a thoma go tumiša Modimo.
Seo se galefiša molaodi yo a okamelago wa sinagoge, yo a rego: “Go na le matšatši a tshelelago ao modiro o swanetšego go dirwa ka ona; ka gona etlang go fodišwa ka ona, e sego ka letšatši la Sabatha.” (Luka 13:14) Molaodi yoo ga a gane gore Jesu o na le matla a go fodiša; go e na le moo, o sola batho ge ba etla go fodišwa ka Sabatha! Jesu o arabela ka tsela e kwagalago o re: “Lena baikaketši, na yo mongwe le yo mongwe wa lena ga a tlemolle poo ya gagwe goba pokolo ya gagwe setaleng ka Sabatha a e iša go yo nwa meetse? Ka gona, na go be go sa swanela gore mosadi yo yo e lego morwedi wa Aborahama le yo Sathane a mo tlemilego nywaga e lesomeseswai, a lokollwe tlemong ye ka letšatši la Sabatha?”—Luka 13:15, 16.
Baganetši ba na le dihlong, eupša mašaba a thabela dilo tše dibotse ka moka tšeo a bonago Jesu a di dira. Ke moka a le gona Judea, Jesu o boeletša diswantšho tše pedi tša boporofeta tša mabapi le Mmušo tšeo a di boletšego pejana a le ka sekepeng Lewatleng la Galilea.—Mateo 13:31-33; Luka 13:18-21.


text:
Kgaolo 48: Bagibeoni ba Bohlale
GA BJALE metse e mentši ya Kanana e be e itokišetša go lwa le Baisiraele. Batho ba metseng yeo ba be ba nagana gore ba ka ba fenya. Eupša batho ba motse wa kgauswi le moo wa Gibeoni ba be ba sa nagane bjalo. Ba be ba dumela gore Modimo o be a thuša Baisiraele gomme ba be ba sa nyake go lwa le Modimo. Na o a tseba gore Bagibeoni ba ile ba dira eng?
Ba ile ba itira eka ba tšwa nageng ya kgole kudu. Ka gona, ba bangwe ba banna ba ba ile ba apara diaparo tše di onetšego gomme ba rwala diramphašane tše di onetšego. Ba rweša dipokolo tša bona mekotla e onetšego e bile ba tšea dinkgwa tša kgale tšeo di omeletšego. Ke moka ba ya go Joshua ba re: ‘Re tšwa nageng ya kgole ka gobane re kwele ka Modimo wa lena yo mogolo Jehofa. Re kwele dilo ka moka tšeo a le diretšego tšona kua Egipita. Ka gona baetapele ba rena ba re boditše gore re tšee mefago ya leeto gomme re tle re re go lena: “Re bahlanka ba lena. Re holofetšeng gore le ka se lwe le rena.” Le a bona gore diaparo tša rena di onaditšwe ke leeto le letelele le gore dinkgwa tša rena ke tša kgale e bile di omeletše.’
Joshua le baetapele ba bangwe ba ile ba kgolwa Bagibeoni bao. Ba ba holofetša gore ba ka se lwe le bona. Eupša ka morago ga matšatši a mararo, ba kwa gore Bagibeoni bao ba be ba dula kgauswi le bona.
Joshua o ile a ba botšiša a re: ‘Ke ka baka la’ng le re boditše gore le tšwa nageng ya kgole?’
Bagibeoni bao ba araba ba re: ‘Re dirile bjalo ka gobane re boditšwe gore Modimo wa lena Jehofa o holofeditše go le nea naga ye ya Kanana ka moka. Ka gona re be re boifa gore le tla re bolaya.’ Eupša Baisiraele ba ile ba boloka kholofetšo ya bona gomme ba se ke ba bolaya Bagibeoni bao. Go e na le moo, ba ile ba ba dira bahlanka ba bona.
Kgoši ya Jerusalema ya galefa kudu ka ge Bagibeoni ba be ba dirile khutšo le Baisiraele. Ka gona ya botša dikgoši tše dingwe tše nne ya re: ‘Etlang le nthuše go lwa le motse wa Gibeoni.’ Dikgoši tšeo tše hlano di ile tša dira sona seo. Na e be e le gabohlale gore Bagibeoni ba dire khutšo le Baisiraele, ka ge bjale se se dira gore dikgoši tše di tle di lwe le bona? Re tla bona.
Joshua 9:1-27; 10:1-5.
Dipotšišo
- Batho ba Gibeoni ba be ba fapane bjang le Bakanana ba metseng e mengwe ya kgauswi?
- Go etša ge go bontšhitšwe mo seswantšhong, ke eng seo Bagibeoni ba se dirago, gona ka baka la’ng?
- Joshua le baetapele ba bangwe ba Baisiraele ba ile ba holofetša Bagibeoni eng, eupša ke eng seo ba ilego ba se kwa ka morago ga matšatši a mararo?
- Go ile gwa direga’ng ge dikgoši tša metseng e mengwe di be di ekwa gore Bagibeoni ba dirile khutšo le Baisiraele?
Dipotšišo tša tlaleletšo
- Bala Joshua 9:1-27.
Ka ge Jehofa a be a laetše setšhaba sa Isiraele gore se ‘fediše badudi ka moka ba naga,’ go se fediše ga gagwe Bagibeoni go re bontšhitše dika dife tša gagwe? (Josh. 9:22, 24; Mat. 9:13; Dit. 10:34, 35; 2 Pet. 3:9)
Ka go kgomarela kgwerano yeo a bego a e dirile le Bagibeoni, Joshua o beetše Bakriste lehono mohlala o mobotse bjang? (Josh. 9:18, 19; Mat. 5:37; Baef. 4:25)
- Bala Joshua 10:1-5.
Lešaba le legolo lehono le ekiša bjang Bagibeoni, ka go re’alo la ba bahlaselwa ba eng? (Josh. 10:4; Sak. 8:23; Mat. 25:35-40; Kut. 12:17)


text:
Na Modimo o na le Leina?
Karabo ya Beibele
Batho ka moka ba na le maina. Na e ka se be mo go kwagalago gore Modimo le yena a be le leina? Go ba le maina le go a diriša go bohlokwa magareng ga bagwera. Na ga se gwa swanela go ba ka tsela yeo tabeng ya segwera sa rena le Modimo?
Ka Beibeleng, Modimo o re: “Ke nna Jehofa. Ke lona leina la ka.” (Jesaya 42:8)
Le ge Modimo a na le direto tše dintši tše bjalo ka “Modimo Ramatlaohle,” “Mmuši Morena” le “Mmopi,” o neile barapedi ba gagwe tokelo ya gore ba mmitše ka leina.—Genesi 17:1; Ditiro 4:24; 1 Petro 4:19.
Diphetolelo tše dintši tša Beibele di na le leina la Modimo go Ekisodo 6:3.
Lengwalo leo le re: “Ke be ke fela ke iponagatša go Aborahama, Isaka le Jakobo ke le Modimo Ramatlaohle, eupša ge e le mabapi le leina la ka e lego Jehofa, ke be ke se ka itsebiša go bona ka botlalo.”
Phetolelo ya leina la Modimo ka Sepedi ke Jehofa gomme le be le dutše le dirišwa ka nywagakgolo e mentši. Gaešita le ge diithuti tše dintši di kgetha mongwalelo wa leina leo wa “Yahweh,” Jehofa ke sebopego sa leina leo seo se tsebjago kudu ke batho ba bantši. Mathomong, karolo ya pele ya Beibele e be e se ya ngwalwa ka Sepedi eupša e be e ngwadilwe ka Seheberu, e lego leleme leo le balwago go tloga ka go le letona go ya go le letshadi. Lelemeng leo, leina la Modimo le tšwelela e le ditumammogo tše tše nne, יהוה. Ditlhaka tšeo tše nne tša Seheberu—tšeo di fetoletšwego e le YHWH—di tsebja ka gore ke Tetragrammaton.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.
Na Leina Jehofa le Swanetše go Tšwelela ka Testamenteng e Mpsha?
Dingwalwa tša mathomo di bontšha’ng?
Seo go Tseba Leina la Modimo go se Akaretšago
Ithute gore leina la Modimo ke mang le gore le bolela eng gotee le seo le re rutago sona ka semelo sa gagwe.


text:
MAMETLETŠO
Na re Swanetše go Bina Matšatši a Maikhutšo?
BEIBELE ga se yona motheo wa matšatši a tumilego a maikhutšo a bodumedi le ao e sego a bodumedi ao a binwago dikarolong tše dintši tša lefase lehono. Ka gona, menyanya e bjalo e thomile kae? Ge e ba o kgona go dira nyakišišo bokgobapukung, o tla hwetša e le mo go kgahlišago go ela hloko seo dipuku tša ditšhupetšo di se bolelago ka matšatši ao a tumilego a maikhutšo a moo o dulago gona. Ela hloko mehlala e sego kae.
Easter. The Encyclopædia Britannica e re: “Ga go na moo go bolelwago ka go binwa ga monyanya wa Easter ka Testamenteng e Mpsha.” Easter e thomile bjang? E thomile borapeding bja boheitene. Le ge letšatši le la maikhutšo go bolelwa gore ke la go gopola tsogo ya Jesu, mekgwa yeo e sepedišanago le sehla sa Easter ga se ya Bokriste. Ka mohlala, ge e bolela mabapi le “mmutla wa Easter” o tumilego, The Catholic Encyclopedia e re: “Mmutla ke seka sa boheitene gomme ka mehla e be e dutše e le seswantšhetšo sa monono.”
Go Binwa ga Ngwaga o Mofsa. Matšatši-kgwedi le mekgwa yeo e sepedišanago le go binwa ga Ngwaga o Mofsa e fapane go ya ka dinaga. Mabapi le mathomo a monyanya wo, The World Book Encyclopedia e re: “Mmuši wa mo-Roma e lego Julius Caesar o ile a hloma January 1 e le Letšatši la Ngwaga o Mofsa ka 46 B.C. Ba-Roma ba ile ba bina letšatši le bakeng sa Janus, modimo wa dikgoro, mejako le mathomo. Kgwedi ya January e reeletšwe ka Janus, yo a bego a e-na le difahlego tše pedi—se sengwe se lebeletše pele gomme se sengwe se lebeletše morago.” Ka gona go binwa ga Ngwaga o Mofsa go thomile ditšong tša boheitene.
Halloween. The Encyclopedia Americana e re: “Mekgwa yeo e sepedišanago le Halloween e ka latišišwa go ba go fihla ka monyanya wa Druid [boperisita bja bogologolo bja ma-Celt] wa mehleng ya pele ga Bokriste. Ma-Celt a be a e-ba le menyanya bakeng sa medimo e mebedi e megolo—modimo wa letšatši le modimo wa bahu . . . , yoo monyanya wa wona o bego o swarwa ka November 1, e lego mathomo a Ngwaga o Mofsa wa ma-Celt. Monyanya wa bahu o ile wa tsenywa ganyenyane-ganyenyane ditirelong tša Bokriste.”
Matšatši a Mangwe a Maikhutšo. Ga go kgonege go ahla-ahla menyanya ka moka yeo e binwago lefaseng ka bophara. Lega go le bjalo, matšatši a maikhutšo ao a tumišago batho goba mekgatlo ya batho ga a amogelwe ke Jehofa. (Jeremia 17:5-7; Ditiro 10:25, 26) Le gona, gopola gore mathomo a menyanya ya bodumedi a tla bontšha ge e ba menyanya ye e kgahliša Modimo goba go se bjalo. (Jesaya 52:11; Kutollo 18:4) Melao ya motheo ya Beibele yeo go boletšwego ka yona go Kgaolo 16 ya puku ye e tla go thuša gore o bone kamoo Modimo a lebelelago ka gona go tšea karolo matšatšing a maikhutšo ao e sego a bodumedi.


text:
BOPHELO BJA BOKRISTE
Topollo
—e Dirile Gore Tsogo ya Bahu e Kgonege
Segopotšo se re nea sebaka se sebotse sa go naganišiša ka ditšhegofatšo tša nakong e tlago tšeo topollo e dirilego gore di kgonege, tše bjalo ka tsogo ya bahu. E be e se morero wa Jehofa gore batho ba hwe. Ke ka baka leo re kwago bohloko kudu ge motho yo re mo ratago a hwile. (1Ko 15:26) Jesu o ile a kwa bohloko ge a bona barutiwa ba gagwe ba llela Latsaro yo a bego a hwile. (Joh 11:33-35) Ka ge Jesu a ekiša Tatagwe ka mo go phethagetšego, re ka kgodišega gore Jehofa le yena o kwa bohloko ge a bona re llela baratiwa ba rena bao ba hwilego. (Joh 14:7) Jehofa o fela pelo ya gore nako ya go tsoša bahlanka ba gagwe bahung e fihle, ka mo go swanago le rena re swanetše go ikwa bjalo.
Ka ge Jehofa e le Modimo wa thulaganyo, gona ke mo go kwagalago go dumela gore tsogo e tla direga ka thulaganyo. (1Ko 14:33, 40) Go e na le gore go be le dipoloko, go ka direga gore go be le dinako tša go amogela bao ba tsošitšwego bahung. Na o naganišiša ka tsogo ya bahu, kudukudu ge o hwetšwe? (2Ko 4:17, 18) Na o leboga Jehofa ka go re nea topollo le go re utollela ka Mangwalo gore bahu ba tlo phela gape?
Ke bagwera bafe ba gago le ba leloko bao o lebeletšego pele go ba bona gape?
Ke batho bafe bao ba phetšego mehleng ya ge Beibele e ngwalwa bao o nyakago go kopana le go boledišana le bona?


text:
PHIHLELO
Lebaka Leo Maphelo a Rena a Nago le Morero wa Kgonthe
KAPEJANA ka morago ga gore morwa wa ka Gary a belegwe ka 1958, ke ile ka thoma go belaela gore go na le bothata bjo itšego ka yena. Lega go le bjalo, go tšere dikgwedi tše lesome gore dingaka di bolele bolwetši bja gagwe e bile go ile gwa tšea gape nywaga e mehlano pele ga ge ditsebi tša London di kgonthišetša gore o swerwe ke bolwetši bjoo. Ruri ke ile ka nyama le go feta ge morwedi wa ka Louise, yo a belegwego nywaga e senyane ka morago, a bontšha dika tša bolwetši bjoo go feta Gary.
Dingaka di ile tša mpotša ka botho gore: “Bana ba gago ka bobedi ba na le bolwetši bja LMBB, * le gona ka manyami ga bo alafege.” Ka nako yeo, bolwetši bjoo bja go se tlwaelege bja leabela bo be bo sa tsebje gabotse. Dika tša bjona di akaretša go se bone gabotse moo go feleletšago ka bofofu, go nona kudu, go ba le palo e sa tlwaelegago ya menwana ya maoto le ya matsogo, go gola ka go nanya, go se dirišane gabotse ga ditho tša mmele, bolwetši bja swikiri, bolwetši bja marapo le go se šome gabotse ga dipshio. Ka go re’alo, go hlokomela bana ba ka e be e tla ba morwalo o boima kudu. Dinyakišišo tša morago bjale di bontšhitše gore motho o tee go ba 125 000 kua Brithania o tla ba le bolwetši bjo, le ge e le gore ba sego kae ba tla ba le tekanyo e nyenyane ya bjona.
JEHOFA E BA “SEBO” SA RENA
Ke ile ka boledišana le yo mongwe wa Dihlatse tša Jehofa gateetee ka morago ga gore ke nyalwe, gomme ke ile ka hlabelwa ke seetša se senyenyane sa therešo. Eupša monna wa ka o be a se na kgahlego le gatee. Ka lebaka la mošomo wa gagwe wa boiphedišo, re be re thotha kgafetšakgafetša, ka gona ke be ke sa kgone go ya dibokeng. Lega go le bjalo, ke ile ka tšwela pele ke bala Beibele le go rapela Jehofa. Ke ile ka kgothatšwa kudu ke go bala gore “Jehofa e tla ba sebo sa le ge e le mang yo a nyamilego o šoro, sebo dinakong tša tlalelo” le gore a ka se “tlogele bao ba [mo] tsomago”!—Ps. 9:9, 10.
Gary o be a bona ganyenyane, ka gona ge a be a na le nywaga e tshela, o ile a romelwa sekolong sa batho bao ba sa bonego gabotse seo se nago le bodulabarutwana kua lebopong la borwa bja Engelane. O be a nteletša mogala nako le nako ge go be go na le seo se mo tshwenyago, gomme ke be ke kgona go mo thuša ka mogala go kwešiša melao ya motheo ya Beibele. Nywaga e sego kae ka morago ga gore Louise a belegwe, ke ile ka babja, ka swarwa ke bolwetši bja go šarakana ga tshepedišo ya motheo ya dikwi (multiple sclerosis) le bolwetši bja go ruruga mešifa (fibromyalgia). Gary o ile a boa sekolong seo ge a na le nywaga e 16. Lega go le bjalo, go se bone gabotse ga gagwe go ile gwa mpefalela pele, gomme a foufala ka 1975. Ka 1977 monna wa ka o ile a re lahla.
Ka moragonyana ga gore Gary a boe, re ile ra thoma go tšea karolo medirong ya phuthego yeo e nago le lerato, gomme ka kolobetšwa ka 1974. Ke ile ka leboga kudu ge mogolo yo mongwe a thuša Gary go lebeletšana le diphetogo tša mmeleng tša nywaga ya gagwe ya mahlalagading. Dihlatse tše dingwe di ile tša nthuša ka mešongwana ya ka gae, gomme ge nako e dutše e eya Dihlatse tše hlano di be di lefša ke mmušo gore di re hlokomele. Yeo ruri e bile tšhegofatšo e kgolo!
Gary o ile a tšwela pele a gola gabotse therešong gomme a kolobetšwa ka 1982. O be a rata bobulamadibogo bja go thuša ka pelo ya gagwe ka moka. Ka baka leo, ke ile ka phetha ka go ya le yena modirong woo, gomme ka tšwela pele ke dira seo ka nywaga e mentši. Morwa wa ka o be a thabile kudu ge ka morago ga nywaga e sego kae, molebeledi wa rena wa tikologo a mmotšiša gore: “Gary, ke ka lebaka la’ng o sa be mmulamadibogo wa ka mehla?” Ye e bile kgothatšo yeo Gary a bego a e nyaka, ka gona ka 1990 o ile a ba mmulamadibogo wa ka mehla.
Gary o ile a buiwa gore a lokišwe malokololo a dinoka; o builwe ka lekga la pele ka 1999 gomme la bobedi ka 2008, eupša ge e le boemo bja Louise bo ile bja mpefala le go feta. Yena o belegwe e le sefofu, gomme ge ke bona a na le monwana wa botshelela leotong, ke ile ka lemoga gore le yena o na le bolwetši bja LMBB. Ditlhahlobo di ile tša tšweletša gore ditho tša gagwe tše dintši tša ka teng di be di se sa šoma gabotse. Go theoša le nywaga, o ile a buiwa ka makga a mmalwa, go akaretša le go buiwa dipshio ka makga a mahlano. Go swana le Gary, le yena o na le bolwetši bja swikiri.
Ka go lemoga mathata ao a ka tšwelelago nakong ya go buiwa, Louise o boledišana le dingaka tša go bua, tša go hwiša bogogoma le balaodi ba sepetlele e le gore a ba hlalosetše diphetho tša gagwe mabapi le tšhelo ya madi. Ka lebaka la seo, o thabela go ba le tswalano e botse le bohle bao ba mo hlokomelago.
GO PHELA MAPHELO AO A NAGO LE MORERO
Legaeng la rena re dira dilo tše dintši tšeo di tswalanago le borapedi bja rena go Jehofa. Ke be ke fetša nako e ntši ke balela Gary le Louise pele ga ge didirišwa tša sebjalebjale tša thekinolotši di ka ba gona. Ga bjale di-CD, di-DVD le dilo tše dingwe tšeo di ka taoneloutwago Wepesaeteng ya www.jw.org di re thuša gore ka moka ga rena re thabele lenaneo la go ithuta Beibele la beke le beke ka dinako tše fapafapanego, e bile re kgona le go araba dibokeng tša Bokriste.
Gary ka dinako tše dingwe o swara dikarabo tša gagwe ka hlogo, gomme ge a na le polelo Sekolong sa Bodiredi sa Pušo ya Modimo, o kgona go e bea ka mantšu a gagwe. Ka 1995 o ile a kgethwa go ba mohlanka wa bodiredi e bile ka mehla o dula a swaregile Holong ya Mmušo ka go amogela ditho tša phuthego le go thuša ka tshepedišo ya tša medumo.
Dihlatse tše dingwe di sepela le Gary go ya bodireding, di mo kgorometša ka setulo sa digole ka lebaka la bolwetši bja gagwe bja marapo. Hlatse e nngwe e ile ya mo thuša go swara thuto ya Beibele le motho yo a bontšhitšego kgahlego. Le gona Gary o ile a kgothatša Mokriste yo mongwe yo a bego a tapile ka nywaga e 25. Ga bjale batho bao ka bobedi ba ba gona dibokeng tša Bokriste.
Ge Louise a na le nywaga e senyane, makgoloagwe o ile a mo ruta go loga, gomme nna gotee le yo mongwe wa bahlokomedi ba gagwe re ile ra mo ruta go roka ka mokgwa wa mokgabišo. Ka ge a tšwela pele a thabela kudu go roka le go loga, o loga mapayana a mebalabala a bana gotee le a batho ba bagolo ka phuthegong. E bile o dira le dikarata tša go romela madume tšeo di kgomareditšwego diswantšho. Dikarata tše di ratwa kudu ke bao ba di amogelago. Ge a be a tsena nywageng ya mahlalagading, Louise o ile a ithuta go tlanya. Ga bjale, a thušwa ke khomphutha yeo e dirilwego gore e bolele, ka mehla o dula a bolela le bagwera ba gagwe ka e-mail. Louise o ile a kolobetšwa a na le nywaga e 17. Nakong ya masolo a kgethegilego a boboledi, re thabela go tšea bobulamadibogo bja go thuša re le gotee. Go swana le Gary, Louise o swara mangwalo ka hlogo gore a kgone go bolela tumelo ya gagwe ka ditšhegofatšo tša Modimo tša lefaseng leo “mahlo a difofu a [tlago go] buduloga” e bile ‘go se na modudi yo a tla rego: “Ke a babja.”’—Jes. 33:24; 35:5.
Re leboga kudu ditherešo tše bohlokwa tšeo di hwetšwago ka Lentšung la Jehofa le buduletšwego! Dipelo tša rena di tletše tebogo ka lebaka la thekgo e lerato ya phuthego ya gabo rena, ka gobane ntle le yona re be re ka se kgone go dira dilo tše ntši. Maphelo a rena a na le morero wa kgonthe, kudukudu ka lebaka la thušo ya Jehofa.
^ ser. 5 Bolwetši bja Laurence-Moon-Bardet-Biedl bo reeletšwe ka dingaka tše nne tšeo di utolotšego bolwetši bjo bja leabela bjo bo bakwago ke disele tše itšego tšeo di sa phelago gabotse tša batswadi (LMBB). Lehono, bo tlwaelegile ka go bitšwa gore ke bolwetši bja Bardet-Biedl. Ga bo alafege.


text:
Na o Nyamišitšwe ke Modimo?
“KE KA BAKA LA’NG SE SE DIRAGALELA NNA? Ke ka baka la’ng Modimo a dumeletše gore ke diragalelwe ke se?” Tšeo ke dipotšišo tše di bego di tshwenya Sidnei wa nywaga e 24 yo a tšwago Brazil. Ka morago ga gore a be kotsing ge a be a le papading ya go thelela meetseng, o ile a dulela sa ruri setulong sa digole.
Go tlaišega ka baka la kotsi, bolwetši, go hwelwa ke moratiwa, kotsi ya tlhago goba ntwa di ka fo dira gore batho ba ikwe ba nyamišitšwe ke Modimo. Ye ga se taba e mpsha. Mopatriareka Jobo wa bogologolo o ile a welwa ke masetlapelo a latelana. Ka phošo o ile a bea Modimo molato, a re: “Ke llela gore o nthuše, eupša ga o nkarabe; ke eme, gore o nkele hloko. O iphetotše yo sehlogo go nna; o mpontšha bonaba ka matla a feletšego a seatla sa gago.”—Jobo 30:20, 21.
Jobo o be a sa tsebe gore mathata a gagwe a tšwa kae le gore a be a mo wela ka lebaka lefe goba a sa tsebe lebaka la gore mathata ao a dumelelwe. Se se thabišago ke gore Beibele e re sedimoša ka lebaka leo ka lona ditiragalo tše bjalo di diregago gotee le mabapi le kamoo re ka swaraganago le tšona.
NA MODIMO O BE A RERILE GORE BATHO BA TLAIŠEGE?
Beibele ge e re botša ka Modimo e re: “Mediro ya gagwe e phethagetše, gobane ditsela tša gagwe ka moka ke tša toka. Ke Modimo yo a botegago, yoo go yena go se nago go hloka toka.” (Doiteronomio 32:4) Ka ge go le bjalo, na go a dumelelana goba go a kwagala gore Modimo yo a “botegago, yoo go yena go se nago go hloka toka” o be a ka rerela batho gore ba tlaišege goba gore o be a ka diriša masetlapelo go ba otla goba go ba dira gore e be ba sekilego?
Ka mo go fapanego, Beibele e re botša gore: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Ge e le gabotse, ka Beibeleng re ithuta gore Modimo o dirile batho ba phethagetše mathomong. O ile a nea batho ba pele e lego Adama le Efa legae le lebotse, dinyakwa ka moka tša bophelo le mošomo o nago le morero gore ba o dire. Modimo o ile a ba botša gore: “Tswalang le ate le tlale lefase le be le le fenye.” Ruri Adama le Efa ba be ba se na lebaka la gore ba nyamišwe ke Modimo.—Genesi 1:28.
Eupša lehono, re phela maemong ao a sa phethagalago. Ge e le gabotse, go theoša le histori, masetlapelo a batho e bile a šoro. Tlhaloso ye e a kwagala ge e re: “Tlholo yohle e tšwela pele e tsetsela gotee gomme e ekwa bohloko gotee go fihla bjale.” (Baroma 8:22) Go diregile’ng?
KE KA BAKA LA ENG GO NA LE TLAIŠEGO?
E le gore re kwešiše lebaka leo ka lona go nago le tlaišego, re swanetše go boela morago nakong yeo tlaišego e thomilego ka yona. Ka ge Adama le Efa ba be ba tutueditšwe ke morongwa wa lerabele, yo ka morago a ilego a bitšwa Sathane Diabolo, ba ile ba gana ditekanyetšo tša Modimo tša se se lokilego le se se fošagetšego ka ge di bontšhwa ka taelo yeo a ba neilego yona ya gore ba gane go ja dienywa tša “sehlare sa go tseba botse le bobe.” Diabolo o ile a botša Efa gore ba be ba ka se hwe ge ba be ba ka se kwe Modimo, ka go re’alo a latofatša Modimo ka gore o na le maaka. Le gona Sathane o ile a latofatša Modimo ka gore o tima balata ba gagwe tshwanelo ya go ikgethela botse le bobe. (Genesi 2:17; 3:1-6) Sathane o be a bolela gore batho ba tla phela gakaone ge ba sa bušwe ke Modimo. Tše ka moka di ile tša tsoša kgang e bohlokwa kudu e rego, Na Modimo o be a swanetše go buša?
Diabolo o ile a tsoša kgang e nngwe gape. O ile a latofatša batho ka gore ba hlankela Modimo ka mabaka a boithati. Diabolo o ile a botša Modimo ka Jobo yo a botegago, a re: “Na ga se wena o mo ageleditšego ka legora, yena le bohle ba ntlo ya gagwe gotee le se sengwe le se sengwe seo a nago le sona go mo dikologa? . . . Eupša, hle otlolla seatla sa gago o kgwathe selo se sengwe le se sengwe se a nago le sona gomme o bone ge e ba a ka se go roge mahlong.” (Jobo 1:10, 11) Le ge Sathane a be a bolela ka Jobo, o be a era gore batho ka moka ba hlankela Modimo ka mabaka a boithati.
KAMOO MODIMO A RAROLLAGO DIKGANG KA GONA
Tsela e kaone kudu ya go rarollela dikgang tše sa ruri e be e tla ba efe? Modimo, yo a lego bohlale ka mo go feletšego, o be a na le tharollo e kaone kudu—yeo e sa re tlogelego re nyamile. (Baroma 11:33) O ile a dira phetho ya go dumelela batho gore ba ipuše ka nako e itšego gomme a tlogelela gore ditlamorago tša yona di bontšhe gore ke pušo ya mang yeo e phagamego.
Maemo a lehono a hlobaetšago lefaseng ke bohlatse bjo bo lego molaleng bja gore pušo ya motho e paletšwe ka mo go feletšego. Ga se feela gore mebušo ya lefase e paletšwe ke go tliša khutšo, tšhireletšego le lethabo, eupša e nyakile go senyetša lefase sa ruri. Se se gatelela therešo e bohlokwa e boletšwego ka Beibeleng, e rego: “Ga go matleng a motho yo a sepelago gore a laole dikgato tša gagwe.” (Jeremia 10:23) Tsela ya Modimo ya go buša ke yona feela yeo e ka kgonthišetšago khutšo e swarelelago, lethabo le katlego bathong, ka gobane woo ke morero wa Modimo.—Jesaya 45:18.
Ka gona, Modimo o tla phethagatša morero wa gagwe bjang bakeng sa batho? Gopola gore Jesu o rutile balatedi ba gagwe gore ba rapele ka gore: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Ee, ka nako e swanetšego, Modimo o tla fediša dibaki ka moka tša tlaišego a diriša Mmušo wa gagwe. (Daniele 2:44) Go ka se sa ba le bodiidi, bolwetši le lehu. Beibele ge e bolela ka badiidi e bontšha gore Modimo “o tla hlakodiša modiidi yo a llelago thušo.” (Psalme 72:12-14) Beibele e holofetša bao ba babjago, e re: “Ga go na modudi yo a tla rego: ‘Ke a babja.’” (Jesaya 33:24) Le gona Jesu o boletše ka bahu bao ba lego kgopolong ya Modimo, a re: “Nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa.” (Johane 5:28, 29) A dikholofetšo tše di ruthetšago pelo gakaakang!
GO FENYA GO NYAMA
Nywaga e ka bago e 17 ka morago ga kotsi ya gagwe, Sidnei, yo go boletšwego ka yena mathomong a sehlogo se, o ile a re: “Ga se ka ka ka bea Jehofa Modimo molato bakeng sa kotsi yeo, eupša ke nyaka go dumela gore mathomong ke be ke ikwa a nnyamišitše. Go na le matšatši ao ke nyamago e le ruri, gomme ke a lla ge ke nagana ka bogole bja ka. Lega go le bjalo, Beibele e nthušitše go kwešiša gore kotsi yeo e be e se kotlo e tšwago go Modimo. Go etša ge Beibele e bolela, ‘nako le ditiragalo tšeo di sa letelwago di re wela ka moka.’ Go rapela Jehofa gotee le go bala mangwalo a itšego go matlafaditše tswalano ya ka le Modimo gomme go nthušitše gore ke dule ke na le pono e botse.”—Mmoledi 9:11; Psalme 145:18; 2 Bakorinthe 4:8, 9, 16.
Go dula re nagana ka mabaka ao ka ona Modimo a dumeletšego tlaišego le kamoo ditlamorago tša yona di tlago go fedišwa kgauswinyane go re thuša gore re pheme maikwelo le ge e le afe ao re ka bago re na le ona a go ikwa re nyamišwa ke Modimo. Re kgodišegile gore Modimo ke “moputsi wa bao ba mo tsomago ka phišego.” Ga go na le o tee yo a theago tumelo ya gagwe go yena le go Morwa wa gagwe yo a tlago go nyamišwa.—Baheberu 11:6; Baroma 10:11.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


text:
MOROKAMI (KGATIŠO E ITHUTWAGO) NOVEMBER 2013
Re ka leboga bjang go se fele pelo ga Modimo ge re sa letetše gore a tlo fediša tshepedišo ye e kgopo? Jehofa le Jesu ba diša bjang mohlape wa bona wa mo lefaseng lehono?
“Le Phakgame ge e le Mabapi le Dithapelo”
Ke ka baka la’ng Bakriste ba therešo ba swanetše go rapela ka go se kgaotše? Ke mang yo a holegago ge o rapelela ba bangwe?
Kamoo re ka Thušago ba Bangwe
Ithute kamoo meneelo ya lefase ka bophara ya Dihlatse tša Jehofa e thušago go hlokomela ba bangwe moyeng le nameng.
Re ka Dula Bjang re na le “Moya wa go Leta”?
Ke ditiragalo dife tšeo di tla bontšhago gore nako ya rena ya go letela Jehofa gore a fediše tshepedišo ye e kgopo ya dilo e fihlile mafelelong? Re ka bontšha bjang gore re leboga go se fele pelo ga Jehofa?
Go Hlankela Modimo ke Sehlare sa Gagwe!
Onesmus o belegwe a na le bolwetši bja marapo bja osteogenesis imperfecta, goba go palega gabonolo ga marapo. O kgothaditšwe bjang ke dikholofetšo tša Modimo tšeo di begilwego ka Beibeleng?
Badiši ba Šupago le Bakgomana ba Seswai—Seo ba se Bolelago go Rena Lehono
Hesekia, Jesaya, Mika le dikgošana tša Jerusalema ba ile ba ipontšha bjang gore ke badiši ba babotse? Ke bomang bao lehono ba swantšhetšwago ke badiši ba šupago le bakgomana ba seswai?
Ekwa Badiši ba Jehofa
Balebeledi ba kgethilwe ka moya o mokgethwa gore ba diše phuthego ya Modimo. Ke ka baka la’ng dinku di swanetše go ba kwa?
Badiši, Ekišang Badiši ba Bagolo
Ge setho sa phuthego se hloka thušo ya moya, bagolo ba ka se thuša bjang? Bagolo ba ka ekiša bjang Badiši ba bagolo e lego Jehofa le Jesu Kriste?
“Ke be ke Etša Khudu ka Legaping la Yona”
Mafelelong a 1929, tshepedišo ya Ikonomi ya lefase ka bophara e ile ya wela Tšhaparegong e Kgolo. Baebangedi ba nako e tletšego ba ile ba kgona bjang go lebeletšana le khuduego yeo?


text:
DINTLHAKGOLO TŠA NGWAGOLA
Go Neelwa ga Lekala la Sri Lanka
BANA BABO RENA le dikgaetšedi bao ba bego ba apere diaparo tša setšo tša Sri Lanka ba ile ba amogela ka borutho baeng ba 130, bao ba bego ba etšwa dinageng tše 19 go tlo ba gona lenaneong la go neelwa ga lekala sehlakahlakeng se se sebotse. Bana ba bangwe ba ile ba opela dikopelo tša Mmušo, gomme batho ka moka ba thabela mekgabišo ya setšo le dilo tše dingwe, dijo tše bose tša moo, mmino o mobose gotee le bogwera bjo borutho bja Bokriste.
Meago ya lekala e mefsa le yeo e mpshafaditšwego e ile ya neelwa go Jehofa ka Mokibelo, January 11, 2014, ge batheetši ba 893 ba be ba theeditše ka kelohloko lenaneo leo ka maleme a mararo. Batheetši bao ba ile ba betha matsogo ka nako e telele ge Mark Sanderson wa Sehlopha se Bušago a be a botšiša gore: “Na le ka rata go neela meago ye e mefsa go Jehofa Modimo?”
Letšatšing le le latelago, batho ba 7 701 ba ile ba thabela go kwa dintlhakgolo tša lenaneo la Mokibelo le go theetša polelo e kgothatšago yeo e ilego ya newa ke Ngwanabo rena Sanderson. Mafelo a mahlano a magolo nageng yeo a ile a kgona go theetša lenaneo go dirišwa Inthanete. E be e le la mathomo bana babo rena le dikgaetšedi ba dikarolong ka moka tša sehlakahlaka se ba bonana le go opela gotee dikopelo tša Mmušo go dirišwa mokgwa wo. Ruri tiragalo ye ya histori e ile ya dira gore bana babo rena ba “thabe kudu”!—Neh. 12:43.
Ithute ka mo go oketšegilego
Go Dirwa Eng Ofising ya Lekala ya Dihlatse tša Jehofa?
Batho ka moka ba amogelegile go tlo boga diofisi tša rena tša makala. Re go kgothaletša go dira seo!
Diofisi le Bao ba Tlilego go Bona Meago ya Lekala: Sri Lanka
Baeng ba ka tla ba bona meago ya lekala mahala.


text:
Go Kopanywa ga Diofisi tša Makala tša Dihlatse tša Jehofa
Go tloga ka September 2012, diofisi tša makala tše fetago 20 tša Dihlatse tša Jehofa di ile tša tswalelwa gomme modiro wa makala ao ga bjale o hlokomelwa ke makala a magolo.
Go oketša go seo, go na le makala a mafsa kua Serbia le Macedonia. Go na le mabaka a mabedi ao a dirilego gore go be le diphetogo tše.
1. Thekinolotši e nolofaditše mošomo
Morago bjale, go kaonefatšwa ga thekinolotši ya go boledišana le ba bangwe le go phrintha go dirile gore go se nyakege batho ba bantši makaleng a mangwe. Ka ge go šoma batho ba sego kae makaleng a magolo, go ile gwa ba le madulo bakeng sa bao ba bego ba šoma makaleng a manyenyane dinageng tše dingwe.
Ga bjale makaleng ao a kopantšwego go na le Dihlatse tše di nago le phihlelo tšeo di hlokomelago mošomo wa go ruta ka Beibele. Ka mohlala, mošomo wa go botša batho ka Beibele kua Costa Rica, El Salvador, Guatemala, Honduras, Nicaragua le Panama o hlokometšwe ke lekala la Mexico. Ka baka leo, diofisi tša makala dinageng tšeo tše tshela di tswaletšwe.
Dihlatse tše 40 go tšwa makaleng ao a tshela di ile tša romelwa lekaleng la Mexico. Tše ka bago tše 95 di ile tša šala dinageng tša gabo tšona gore di šome ka nako e tletšego e le baboledi ba ditaba tše dibotse.
Dihlatse tše dingwe dinageng tšona tšeo tša Bogareng bja Amerika di ile tša thoma go šoma diofising tša bofetoledi di hlokometšwe ke lekala la Mexico. Ka mohlala, kua Panama mo e ka bago Dihlatse tše 20 di fetolela dikgatišo tša Morokami ka maleme a lefelong leo. Lefelong leo peleng e bego e le ofisi ya lekala ya Guatemala, Dihlatse tše dingwe tše 16 ga bjale di fetolela dikgatišo ka maleme a mane a moo. Ka gona, kua Bogareng bja Amerika, go kopanywa ga makala go fokoditše ditho tša ofisi ya lekala go tloga go tše 300 gore e be tše 75.
2. Bašomi ba ba na le nako e ntši ya go bolela le batho ka Beibele
Ka baka la go kopanywa ga makala, baboledi bao ba nago le phihlelo bao ba bego ba šoma makaleng a manyenyane ga bjale ba na le nako e ntši ya go bolela le batho ka Beibele.
Hlatse e nngwe kua Afrika, yeo e ilego ya abelwa mošomo wa go bolela le batho ka Beibele, e ngwadile gore: “
Go fetoša tsela yeo ke bego ke phela ka yona gore e dumelelane le maemo a mafsa go ile gwa nthatafalela dikgweding tša mmalwa tša mathomo. Eupša, go bolela le batho ka Beibele letšatši le letšatši go a nthabiša e bile go ntlišetša ditšhegofatšo tšeo ke bego ke sa di nagane. Ga bjale, ke ithuta Beibele le batho ba 20, gomme ba bangwe ba bona ba tla dibokeng tša phuthego.”


text:
KAROLO 5
Kamoo o ka Bolokago Khutšo le ba Leloko
“Aparang . . . botho, boikokobetšo, boleta le go se fele pelo.”—Bakolose 3:12
Lenyalo le bopa lapa le lefsa. Le ge o tla dula o rata le go hlompha batswadi ba gago, ga bjale molekane wa gago ke motho yo bohlokwa kudu go wena mo lefaseng. Ba bangwe ba leloko ba ka thatafalelwa ke go amogela seo. Eupša melao ya motheo ya Beibele e ka go thuša gore o be le tekatekano, e le gore o boloke khutšo le ba leloko ge o dutše o šoma ka thata go aga tswalano e mpsha ya lapa.
1 DULA O NA LE PONO E BOTSE KA BA LELOKO
SEO BEIBELE E SE BOLELAGO: “Godiša tatago le mmago.” (Baefeso 6:2) Go sa šetšwe gore o na le nywaga e mekae, o swanetše go dula o godiša le go hlompha batswadi ba gago. Gopola gape gore ka ge molekane wa gago e ka ba e le morwa goba morwedi, o swanetše go šetša batswadi ba gagwe. “Lerato ga le hufege,” ka gona o se ke wa boifišwa ke tswalano yeo molekane wa gago a nago le yona le ba leloko.—1 Bakorinthe 13:4; Bagalatia 5:26.
SEO SE KA DIRWAGO:
Phema dipolelo tša go feteletša, tše bjalo ka gore: “Ka mehla lapa la geno ga le ntšeele hlogong” goba “Mmago ga nke a rata seo ke se dirago”
Leka go lebelela dilo ka leihlo la molekane wa gago
2 BEA MELLWANE GE GO NYAKEGA
SEO BEIBELE E SE BOLELAGO: ‘Monna o tla tlogela tatagwe le mmagwe, a kgomarela mosadi wa gagwe gomme bona e tla ba nama e tee.’ (Genesi 2:24) Ge o tsena lenyalong, batswadi ba gago ba ka ikwa eka ba sa na le boikarabelo go wena, gomme ba ka nyaka go tsenatsena ditaba tša lenyalo la gago go sa hlokagale.
Go ithekgile ka wena le molekane wa gago gore le tla ba beela mellwane efe le go ba botša yona ka lerato. Le ka bolela ka bolokologi le ka go lebanya ntle le go ba hlaba ka mantšu. (Diema 15:1) Boikokobetšo, boleta le go se fele pelo, di tla le thuša gore le age tswalano e borutho le ba leloko gomme la tšwela pele le “kgotlelelana ka lerato.”—Baefeso 4:2.
SEO SE KA DIRWAGO:
Ge e ba o tshwenywa ke kamoo ba leloko ba tsenatsenago ditaba tša lena ka gona, ahlaahla taba yeo le molekane wa gago ge le thekgile ditho
Dumelelanang ka seo le tlago go se dira go rarolla taba yeo
Ithute ka mo go oketšegilego
Go Dirišana le Mmatswale le Ratswale
Na ba bogwe goba ba bogadi bja gago ba rata go tsenatsenana le bophelo bja gago? Ithute kamoo o ka kaonefatšago boemo le go phema kgateletšego lenyalong la gago.


text:
Mediro ya go Aga
Mangwalo ao a Tšwago go Beng ba Dintlo
Beng ba dintlo bao ba bego ba hiriša ba ikwa bjang ka go hirišetša Dihlatse tša Jehofa?
Go Šoma le Dihlatse tša Jehofa Kua Warwick
Ke eng seo bašomi ba bangwe bao e sego Dihlatse le baotledi ba dipese ba ilego ba se bolela ka go šoma le Dihlatse tša Jehofa ge go be go agiwa?
Pontšho ya Bobedi ya Diswantšho tša Meago ya Warwick ye e Thomilego ka (September go Fihla ka December 2014)
Modiro wa go agwa ga ntlokgolo ya lefase ka bophara ya Dihlatse tša Jehofa o tšwela pele. Lebakeng le lengwe, go ile gwa dirišwa metšhene e 13 ka nako e tee!
Pontšho ya Pele ya Diswantšho tša Meago ya Wallkill ye e Thomilego ka (July 2013 go ya go October 2014)
Bona kamoo modiro wa go katološa o tšwelago pele ka gona lekaleng la Dihlatse tša Jehofa la Wallkill, New York, U.S.A.
Pontšho ya Pele ya Diswantšho tša Meago ya Warwick ye e Thomilego ka (May go Fihla ka August 2014)
Bona kamoo modiro o šetšego o tšwetše pele ka gona Moago wa go Lokišetša Dikoloi, Diofisi le meago ya bodulo ya C le D.
Go Agilwe Diholo Tše 3 000 Kua Nigeria
Seboka se se kgethegilego se be se swerwe go keteka tlhora ya go agwa ga Diholo tša Mmušo kua Nigeria. Go bile le polelo yeo e bontšhitšego ka boripana histori ya modiro wa Dihlatse tša Jehofa ga e sa le go tloga ka bo-1920.
Holo e Mpsha ya Kopano Kua Dithokgweng tša Amazon
E le gore Dihlatse di be gona dikopanong tše dinyenyane goba tše dikgolo tšeo di swarelwago Holong ya Kopano, tše dingwe di sepela leeto la matšatši a mararo ka seketswana!
Dihlatse tša Jehofa di Aga Gohle go sa Šetšwe Mellwane
Batho ba Jehofa bao ba lego batee ba tshela mellwane, ditšo le maleme go aga Diholo tša Mmušo le meago e mengwe e le go tumiša Jehofa.
Seo se Diregago Kua Warwick #2
Baithaopi bao ba tšwago kgole le kgauswi ba šoma mmogo go aga ntlokgolo ya ka moso ya Dihlatse tša Jehofa.
Go Aga Diholo tša Mmušo Mafelong a Lekatana
Bona kamoo dihlopha tše hlano di agago Diholo tše pedi tša Mmušo ka matšatši a 28
Go Šireletša Tikologo le Diphoofolo tša Naga Kua Warwick
Dihlatse tša Jehofa di thomile go aga ntlokgolo ya tšona ya lefase ka bophara ka ntle ga toropo kua New York State. Di šireletša tikologo bjang?
Go Šetše go Agilwe Diholo tša Mmušo tše 1 000, e Bile go sa Agwa tše Dingwe
Dihlatse tša Jehofa kua Philippines di dirile semaka ka go aga Holo ya tšona ya Mmušo ka lenaneo la tšona la go aga la moswananoši.
Ntlokgolo ya Lefase ka Bophara—Histori Yeo e ka se Lebalwego
Dihlatse tša Jehofa di aga ntlokgolo e mpsha kua Warwick, New York. Di kgodišegile gore di hlahlwa ke Modimo ge di dira mošomo wo wa moswananoši.
Baithaopi ba Fetola Lefelo Kua Tuxedo
Dihlatse tša Jehofa kua United States le tša go tšwa dinageng tše dingwe di ithaopela modiro wa go aga kua Tuxedo, New York. Ka baka’ng?
Seo se Diregago Kua Warwick #1
Modiro o sa dutše o kgatlampana kua ntlongkgolo ya lefase ka bophara ya ka moso ya Dihlatse tša Jehofa kua Warwick, New York. Bona kamoo baithaopi ba bangwe ba Dihlatse ba se bolelago ka modiro wo.
Ba Nyaka go Šoma ba sa Patelwe
Nywageng ya ka godimo ga e 28 e fetilego, Dihlatse tša Jehofa di agile meago dinageng tše 120, di diriša bokgoni le nako ya tšona mahala. Ithute ka mo go oketšegilego ka lenaneo le le kgethegilego la go aga.
Mohlahlobi wa tša Tšhireletšego o Reta Dihlatse
Kua Australia, Dihlatse tša Jehofa di ile tša retwa kudu ka baka la mafelo a tšona a šireletšegilego a go aga.
Tsebišo ya Gona Bjale ya go Katološwa ga Wallkill
Bona dibidio tše bontšhago megato ka go latelana tša morago bjale ka mošomo wa go aga kua Wallkill.
Mediro ya go Aga ya Wallkill le Warwick e a Kgatlampana
Mediro e megolo ya go aga ya Dihlatse tša Jehofa kua United States e a kgatlampana, ka thušo ya baithaopi bao ba šomago ka thata ba nageng yeo.


text:
Go Hlalosa Taba ka go Thala Diswantšho
Dibidio tše tše dikopana tša dipopaye di bolela ka ditaba tše bohlokwa eupša ka tsela e kgahlišago!
Na ke Lerato Goba go Tšeega Maikwelong?
Ithute seo se bolelwago ke go tšeega maikwelong le leratorato.
Lebeletšana le Kgateletšo ya Dithaka!
Go na le megato e mene yeo e ka go thušago go hwetša matla a go dula o sa fetoge.
Hlalefa ge o Dira Bagwera Inthaneteng
Ipshine ka go e diriša eupša o hlokomele ge o bolela le bagwera ba gago inthaneteng.
Mogwera wa Paale Ke’ng?
Go hwetša bagwera ba go se re selo go bonolo, eupša o ka hwetša bjang bagwera ba kgonthe?
O ka Fenya Bomphenyašilo Ntle le go lwa
Ithute lebaka leo ba bangwe ba itirago bomphenyašilo le gore o ka ba phema bjang.


text:
Na Leina la Modimo ke Jesu?
Karabo ya Beibele
Jesu o be a ipitša “Morwa wa Modimo.” (Johane 10:36; 11:4) Le ka mohla Jesu ga se a ka a re ke yena Modimo Ramatlaohle.
Go feta moo, Jesu o ile a rapela Modimo. (Mateo 26:39) Le gona ge Jesu a be a ruta balatedi ba gagwe go rapela, o ile a re: “Tatago rena wa magodimong, leina la gago a le kgethagatšwe.”—Mateo 6:9.
Jesu o ile a utolla leina la Modimo ge a be a tsopola lengwalo la Beibele la bogologolo gomme a re: “Kwaa, wena Isiraele, Jehofa Modimo wa rena ke yena Jehofa a nnoši.”—Mareka 12:29; Doiteronomio 6:4.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.


text:
FEBRUARY 11, 2013
RUSSIA
“Ga se 1937 ye”
Ka April 16, 2012, toropong ya Perm’ bogareng bja Russia, Aleksandr Solovyov, yoo e lego yo mongwe wa Dihlatse tša Jehofa, o ile a newa kotlo ya mo e ka bago diranta tše 260 ka go rulaganya gore go be le ‘tirelo e sego molaong ya bodumedi’ ka holong e hirilwego.
Ka morago ga gore moahlodi wa kgoro ya seleteng seo a kwe seo go thwego ke bohlatse ka moka kgahlanong le Solovyov, o ile a fetoša kahlolo ya kgoro ya tlasana gomme a phumola tšhelete e bego e swanetše go lefša.
Moahlodi o ile a bala kahlolo ya gagwe ke moka a retologela go Hlatse yeo e bego e fentše molato gomme a re: “
Go sa šetšwe melao ya go se kwagale le kgethollo yeo ba bangwe ba bego ba na le yona, ga se 1937 ye, moo re ka fo go hlokomologa ditaba tše bohlokwa. Lehono setšhaba sa rena se itshwara gabotse ka baka la modiro wa gago wa go ruta gomme re a go leboga.”
Ka July 1937, molaodi wa Soviet, e lego Stalin, o ile a nea Taelo ya 00447, ya go thoma ga go swara batho ga sehlogo. Molao woo o be o bolela gore bao ba dirago dilo tšeo di thulanago le mmušo ba be ba tla swarwa le go tlišwa kgorong ya tsheko le ge go ka ba go se na bohlatse. Balaodi ba bega gore batho ba dikete tše masome ba ile ba romelwa dikampeng tša mešomo gomme ba fetago ba 300 000 ba ile ba ahlolelwa lehu.


text:
SEPTEMBER 25, 2014
UNITED STATES
Pego ya Dikopano tša Ditšhabatšhaba: Dihlatse di Swere Dikopano tša Bohlokwa Historing Lepatlelong la MetLife
NEW YORK—Ka June 20-22 le June 27-29, 2014, Dihlatse tša Jehofa di be di tletše Lepatlelong la MetLife Bohlabela bja Rutherford kua New Jersey, Dikopanong tša Ditšhabatšhaba tša “Tšwelang Pele le Tsoma Mmušo wa Modimo Pele!” moo mananeo a bego a swerwe ka Seisemane le Sepanishi.
Dikopano tše tše pedi e bile tše dikgolo kudu tšeo di kilego tša swarwa ditoropong tša New York mengwageng e masome e fetilego, moo palomoka ya bao ba bilego gona e bilego ka godimo ga 118 000. Batho ba fetago 407 000 bao ba bego ba le ditorotswaneng tše dingwe ba be ba kgokagantšwe ka bidio go theetša dikarolo tše dingwe tša lenaneo, gomme palomoka ya bao ba bilego gona ge e kopantšwe e bile ka godimo ga 525 500.
Dikarolo tše dintši tša lenaneo di be di na le ditiragatšo le dibidio tšeo di bontšhago kamoo melao ya motheo ya Beibele e ka dirišwago ka gona. Letšatšing le lengwe le le lengwe, lenaneo la kopano le be le phethwa ka polelo ya setho sa Sehlopha se Bušago sa Dihlatse tša Jehofa. David Splane o neile dipolelo ka June 20-22 mola Geoffrey Jackson a di neile ka June 27-29.
Kopanong e nngwe le e nngwe go be go e na le bao ba kolobetšwago. Batho ba 1 255 ba kolobeditšwe lepatlelong leo, gomme ba bangwe ba 2 930 ba kolobeditšwe dikopanong tšeo di bego di kgokagantšwe ka bidio gomme palomoka ya bao ba kolobeditšwego e bile 4 185.
Bao ba bilego gona ba akaretša baeng bao ba bego ba laleditšwe go tšwa Argentina, Australia, Belize, Brithania, Chile, Costa Rica, El Salvador, Jeremane, Gerika, Guatemala, Honduras, Italy, Malaysia, Mexico, Nicaragua, Panama, Peru, Sepania le Venezuela.
J. R. Brown, e lego mmoleledi wa Dihlatse tša Jehofa o boletše gore: “Tiragalo ye e gopoditše ba bantši ba rena ka kopano ya bohlokwa historing yeo e ilego ya swarwa morago kua New York ka 1958. Batho ba fetago 253 000 ba ile ba ba gona Lepatlelong la Yankee le leo le kilego la ba gona la Polo. Dikopano tšeo di swaretšwego Lepatlelong la MetLife ngwageng wo e bile tiragalo e bohlokwa historing ya Dihlatse tša Jehofa.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba ya Ditšhabatšhaba, mogala. +1 718 560 5000


text:
Dikgopotšo tša Jehofa di a Botega
“Kgopotšo ya Jehofa e a botega, e dira gore yo a se nago temogo a be bohlale.”—PS. 19:7.
1. Ke dithuto dife tšeo batho ba Modimo ba di ahlaahlago gantši, gona go di bušeletša go re hola bjang?
MOHLOMONGWE o kile wa re o lokišetša Thuto ya Morokami wa re: ‘Okare re kile ra ithuta ka taba ye!’ Ge e ba e le kgale o kopanela le phuthego ya Bokriste, mohlomongwe o lemogile gore ditaba tše dingwe di ahlaahlwa gantši. Go ithuta ka Mmušo wa Modimo, topollo, modiro wa go dira barutiwa le ka dika tše bjalo ka lerato le tumelo ke karolo ya dijo tša rena tša moya. Ka go bušeletša dithuto tše, re thušwa gore re dule re phetše gabotse tumelong le go “[ba] badiri ba lentšu, e sego bakwi feela ba iphorago.”—Jak. 1:22.
2. (a) Gantši go bolelwa ka’ng ge go thwe dikgopotšo tša Modimo? (b) Dikgopotšo tša Modimo di fapana bjang le tša batho?
2 Lentšu la Seheberu leo le fetoletšwego e le “kgopotšo” gantši le bolela ditaelo le melao yeo Modimo a e fago batho ba gagwe. Go fapana le melao ya batho, yeo e dulago e nyaka go lokišwa goba go kaonefatšwa, ka mehla melao ya Jehofa e a botega gomme go bjalo le ka ditaelo tša gagwe. Le ge e mengwe ya yona e šoma ka nako e itšego goba maemong a itšego, ga se gore e ba e fošagetše. Mopsalme o itše: “Go loka ga dikgopotšo tša gago ke ga go iša mehleng ya neng le neng.”—Ps. 119:144.
3, 4. (a) Dikgopotšo tša Jehofa di ka akaretša’ng? (b) Baisiraele ba be ba tla holega bjang ge ba be ba ka kwa dikgopotšo tša Jehofa?
3 O ka ba o lemogile gore ka dinako tše dingwe dikgopotšo tša Jehofa di akaretša melaetša ya temošo. Ka mehla setšhaba sa Isiraele se be se hwetša ditemošo go baporofeta ba Modimo. Ka mohlala, pejana ga ge Baisiraele ba ka tsena Nageng ya Kholofetšo, Moshe o ile a ba lemoša gore: “Le itlhokomeleng ka ge dipelo tša lena di ka goketšega ke moka la aroga la rapela medimo e mengwe le go e khunamela, ke moka bogale bja Jehofa bja le tukela.” (Doit. 11:16, 17) Beibele e utolla gore Modimo o ile a nea batho ba gagwe dikgopotšo tše dintši tše bohlokwa.
4 Maemong a mantši, Jehofa o ile a kgothaletša Baisiraele gore ba mmoife, ba theetše lentšu la gagwe e bile ba kgethagatše leina la gagwe. (Doit. 4:29-31; 5:28, 29) Ge ba be ba ka kwa dikgopotšo tše, ba be ba tla hwetša ditšhegofatšo tše dintši.—Lef. 26:3-6; Doit. 28:1-4.
KAMOO BAISIRAELE BA ARABETŠEGO KA GONA DIKGOPOTŠONG TŠA MODIMO
5. Ke ka baka la’ng Jehofa a ile a lwela Kgoši Hesekia?
5 Historing ka moka ya Baisiraele, Modimo o ile a phethagatša seo a se holofeditšego. Ka mohlala, ge Kgoši Sanheribe wa Asiria a be a hlasela Juda gomme a le kgauswi le go tšeela Kgoši Hesekia bogoši, Jehofa o ile a tsena ditaba gare ka go romela morongwa. Ka bošego bjo tee feela, morongwa wa Modimo o ile a bolaya “monna yo mongwe le yo mongwe wa mogale le yo matla” madireng a Asiria, moo Sanheribe a ilego a gapeletšega go boela gae a jelwe ke dihlong. (2 Dikor. 32:21; 2 Dikg. 19:35) Ke ka baka la’ng Modimo a ile a lwela Kgoši Hesekia? Ke ka gobane Hesekia “o ile a kgomarela Jehofa. Ga se a ka a tlogela go mo latela, eupša o ile a lota ditaelo tša Jehofa.”—2 Dikg. 18:1, 5, 6.
6. Kgoši Josia o ile a bota Jehofa bjang?
6 Mohlala o mongwe wa motho yo a ilego a kwa ditaelo tša Jehofa ke wa Kgoši Josia. O thomile a sa na le nywaga e seswai go “dira tše di lokilego mahlong a Jehofa . . . Ga se a ka a arogela ka go le letona goba go le letshadi.” (2 Dikor. 34:1, 2) Josia o ile a bontšha gore o botile Jehofa ka go fediša medingwana le go tsošološa borapedi bja therešo. Ka go dira bjalo, Josia ga se a tlišetša yena feela ditšhegofatšo eupša o ile a di tlišetša le setšhaba ka moka.—Bala 2 Dikoronika 34:31-33.
7. Baisiraele ba be ba eba le ditlamorago dife ge ba be ba phaela ka thoko dikgopotšo tša Jehofa?
7 Ka manyami, ga se ka mehla batho ba Jehofa ba ilego ba bota dikgopotšo tša gagwe ka mo go feletšego. Go theoša le nywagakgolo, ka dinako tše dingwe ba be ba sa kwe ditaelo tša Modimo. Go ya ka mantšu a moapostola Paulo, ge tumelo ya bona e be e fokola, gantši ba be ba “išwa kua le kua ke phefo e nngwe le e nngwe ya thuto.” (Baef. 4:13, 14) Le gona go etša ge go porofetilwe, ba be ba eba le ditlamorago tše mpe ge ba sa bote dikgopotšo tša Modimo.—Lef. 26:23-25; Jer. 5:23-25.
8. Re ka ithuta’ng mohlaleng wa Baisiraele?
8 Mohlala wa Baisiraele o ka re hola bjang? Go swana le Baisiraele, bahlanka ba Modimo le bona lehono ba a eletšwa le go laiwa. (2 Pet. 1:12) Lentšu la Modimo le le buduletšwego le bjalo ka kgopotšo go rena nako le nako ge re le bala. Ka ge re na le tokologo ya go ikgethela, re ka kgetha go kwa ditaelo tša Jehofa goba ra kgetha go phegelela dilo tšeo rena re bonago di lokile. (Die. 14:12) Anke re ahlaahleng mabaka a mangwe ao a dirago gore re bote dikgopotšo tša Jehofa le kamoo re holwago ke go di kwa.
EKWA MODIMO GOMME O PHELE
9. Jehofa o ile a kgonthišetša Baisiraele bjang gore o na le bona ge ba be ba le lešokeng?
9 Ge Baisiraele ba be ba tlo tšea leeto la nywaga e 40 ‘lešokeng leo le boifišago,’ Jehofa ga se a ba botša e sa le pele ditaba ka botlalo tša kamoo a bego a tla ba hlahla ka gona, go ba šireletša le go ba hlokomela. Lega go le bjalo, o ile a ba bontšha leboelela gore ba ka mmota le go bota ditaelo tša gagwe. Ka go diriša leru mosegare le mollo bošego, Jehofa o be a gopotša Baisiraele gore o na le bona ge a dutše a ba eteletše pele lešokeng leo le boifišago. (Doit. 1:19; Ek. 40:36-38) O ile a ba nea le dinyakwa tša bona tša motheo. ‘Diaparo tša bona di be di sa onale gomme dinao tša bona di sa ruruge.’ Ka kgonthe ba be ‘ba sa hloke selo.’—Neh. 9:19-21.
10. Jehofa lehono o hlahla bjang batho ba gagwe?
10 Lehono bahlanka ba Modimo ba kgauswi le go tsena lefaseng le lefsa la go loka. Na re a dumela gore Jehofa o tla re nea dilo tšeo re di hlokago gore re phologe “masetlapelo a magolo” ao a tlago? (Mat. 24:21, 22; Ps. 119:40, 41) Ke therešo gore Jehofa ga a re hlahle ka leru goba mollo ge re lebile lefaseng le lefsa. Eupša o diriša mokgatlo wa gagwe go re thuša go dula re phakgame. Ka mohlala, re botšwa leboelela gore re iphepe moyeng ka go bala Beibele, go ba le mantšiboa a Borapedi bja Lapa gaešita le go ya dibokeng le bodireding ka mehla. Na re dirile diphetogo maphelong a rena gore re latele ditaelo tše? Go dira bjalo go tla re thuša gore re age tumelo yeo e tlago go re fihliša lefaseng le lefsa.
11. Modimo o bontšha bjang gore o na le taba le rena?
11 Ditaelo tšeo re di hweditšego ga di re thuše feela go dula re phakgame moyeng, eupša di re thuša le maphelong a rena a letšatši le letšatši. Ka mohlala, di re thuša go ba le pono e lekalekanego ka dilo tše di bonagalago le go dula re na le leihlo le bonolo gore re se ke ra belaela kudu. Re holwa gape ke tlhahlo ya mabapi le moaparo le go itokiša, go kgetha boithabišo bjo bo agago le go dira phetho ya gore re tla phegelela thuto go fihla kae. Le gona nagana ka dikgopotšo tšeo re di neilwego tša gore re boloke magae a rena, dikoloi tša rena, Diholo tša Mmušo di bolokegile gotee le go itokišeletša maemo a tšhoganetšo. Keletšo e bjalo e bontšha gore Modimo o na le taba le rena.
DIKGOPOTŠO DI THUŠITŠE BAKRISTE BA PELE GORE BA DULE BA BOTEGA
12. (a) Ke’ng seo Jesu a ilego a se botša barutiwa ba gagwe leboelela? (b) Ke tiro efe ya boikokobetšo yeo e ilego ya kgoma Petro kudu, le gona e swanetše go re kgoma bjang?
12 Lekgolong la pele la nywaga, batho ba Modimo ba be ba gopotšwa ka mehla. Jesu o boletše gantši le barutiwa ba gagwe ka bohlokwa bja go hlagolela boikokobetšo. Eupša ga se a fo ba botša seo se bolelwago ke go ba le boikokobetšo—o ba bontšhitše kamoo ba ka bago le bjona. Letšatšing la gagwe la mafelelo lefaseng, Jesu o ile a kgobokanya baapostola gore ba bine Paseka. Ge baapostola ba dutše ba eja, Jesu o ile a emelela ke moka a ba hlapiša dinao, e lego tiro yeo gantši e bego e dirwa ke mohlanka mehleng yeo. (Joh. 13:1-17) Le ka mohla baapostola ga se ba ka ba lebala tiro ye ya boikokobetšo. Nywaga e ka bago e 30 ka morago, moapostola Petro yo a bego a le gona pasekeng yeo, o ile a eletša badumedigotee le yena ka seka sa boikokobetšo. (1 Pet. 5:5) Mohlala wa Jesu o swanetše go re šušumeletša go dirišana ka boikokobetšo.—Bafil. 2:5-8.
13. Jesu o ile a gopotša barutiwa ba gagwe bohlokwa bja go hlagolela seka sefe se bohlokwa?
13 Taba e nngwe yeo Jesu a bego a bolela ka yona gantši le barutiwa ba gagwe ke bohlokwa bja tumelo e tiilego. Ka morago ga ge ba paletšwe ke go fodiša mošemane yo a bego a tsenwe ke motemona, barutiwa ba ile ba botšiša Jesu gore: “Ke ka baka la’ng re se ra kgona go leleka motemona yola?” Jesu o ile a araba ka gore: “Ke ka baka la tumelo ya lena e nyenyane. Gobane ruri ke re go lena, ge e ba le na le tumelo e lekanago le thoro ya sehlare sa mosetata, . . . go ka se be le seo se le palelago.” (Mat. 17:14-20) Bodireding bja gagwe ka moka, Jesu o ile a ruta barutiwa ba gagwe gore tumelo ke seka se bohlokwa. (Bala Mateo 21:18-22.) Na re diriša dibaka ka moka tšeo di lego gona go matlafatša tumelo ya rena ka tlhahlo e agago yeo re e hwetšago dikopanong tše dikgolo le tše dinyenyane gaešita le dibokeng tša Bokriste? Tše ga e fo ba dinako tše di kgahlišago tša go bokana gotee; ke dinako tša go bontšha gore re bota Jehofa.
14. Ke ka baka la’ng go le bohlokwa gore lehono re hlagolele lerato la go swana le la Kriste?
14 Mangwalo a Bakriste a Segerika a tletše ka dikgopotšo tša gore re ratane. Jesu o itše taelo ya bobedi e kgolokgolo ke ya gore “o rate moagišani wa gago ka mokgwa wo o ithatago ka wona.” (Mat. 22:39) Ka mo go swanago, Jakobo ngwanabo Jesu ka motswadi o tee o ile a re lerato ke “molao wa bogoši.” (Jak. 2:8) Moapostola Johane o ngwadile gore: “Baratiwa, ga ke le ngwalele taelo e mpsha, eupša ke le ngwalela taelo ya kgale yeo le e kwelego go tloga mathomong.” (1 Joh. 2:7, 8) Johane o be a bolela ka’ng ge a be a re “taelo ya kgale”? O be a bolela ka taelo ya go ba le lerato. E be e le taelo ya “kgale” ka kgopolo ya gore Jesu o be a e neile nywagasomeng e fetilego, e lego “go tloga mathomong.” Eupša gape e be e le e “mpsha” ka kgopolo ya gore e be e nyaka gore motho a be le lerato la boikgafo, e lego leo barutiwa ba bego ba tla le hloka ge ba lebeletšana le maemo a mafsa. Ka ge re le barutiwa ba Kriste, na ga re leboge ditemošo tšeo di re thušago gore re be šedi gore re se be le moya wa boithati wo o tletšego lefaseng le, woo o ka fokodišago lerato la boagišani?
15. Morero o mogolo wa Jesu ge a be a le lefaseng e be e le ofe?
15 Jesu o be a kgahlegela batho ba bangwe. Re bona seo ge a be a fodiša balwetši le digole le ge a be a tsoša bahu. Lega go le bjalo, morero wa Jesu o mogolo e be e se go fodiša batho nameng. Go bolela ditaba tše dibotse le go ruta ga gagwe go ile gwa kgoma maphelo a batho ka tsela e kgolo kudu. Bjang? Ka mohlala, re a tseba gore bao Jesu a ilego a ba fodiša le go ba tsoša lekgolong la pele la nywaga mafelelong ba ile ba tšofala gomme ba hwa, eupša bao ba ilego ba arabela gabotse molaetšeng wa gagwe wa ditaba tše dibotse ba na le kholofelo ya bophelo bjo bo sa felego.—Joh. 11:25, 26.
16. Lehono modiro wa go bolela ka Mmušo le wa go dira barutiwa o phethwa ka tekanyo e kaaka’ng?
16 Lehono modiro wa go bolela ditaba tše dibotse woo Jesu a o thomilego lekgolong la pele la nywaga o phethwa ka tsela e kgolo le go feta. Ee, Jesu o laetše barutiwa ba gagwe gore: “Ka gona, eyang le dire batho ba ditšhaba ka moka barutiwa.” (Mat. 28:19) Ruri barutiwa ba gagwe ba ile ba dira seo, gomme re ka re, le rena re dirile seo! Dihlatse tša Jehofa tše mafolofolo tše fetago dimilione tše šupago di bolela ka Mmušo wa Modimo ka phišego dinageng tše fetago tše 230, le gona ka mehla di ithuta Beibele le batho ba dimilione. Modiro wo wa boboledi ke bohlatse bja gore re phela mehleng ya bofelo.
BOTA JEHOFA LEHONO
17. Paulo le Petro ba ile ba nea keletšo efe?
17 Ruri dikgopotšo di ile tša thuša Bakriste ba pele gore ba dule ba tiile tumelong. E fo nagana kamoo Timotheo a swanetšego go ba a ile a kgothatšega ka gona ge moapostola Paulo, yoo ka nako yeo a bego a golegilwe Roma, a be a mmotša gore: “Dula o swere mohlala wa mantšu a phedišago ao o a kwelego go nna.” (2 Tim. 1:13) Ka morago ga gore moapostola Petro a kgothaletše Bakristegotee le yena gore ba hlagolele dika tše bjalo ka kgotlelelo, lerato la borwarre le boitshwaro, o ile a re: “Ke tla ikemišetša ka mehla go le gopotša dilo tše, gaešita le ge le di tseba le bile le tieletše therešong.”—2 Pet. 1:5-8, 12.
18. Bakriste ba lekgolong la pele la nywaga ba be ba lebelela dikgopotšo bjang?
18 Ee, mangwalo ao Paulo le Petro ba a ngwadilego a be a na le “mantšu a boletšwego pele ke baporofeta.” (2 Pet. 3:2) Na bana babo rena ba lekgolong la pele la nywaga ba ile ba tenwa ke tlhahlo e bjalo? Le gatee, ka gobane tlhahlo e bjalo e be e bontšha gore Modimo o a ba rata, e lego seo se ba thušitšego go “gola bothong bjo bogolo bja Modimo le tsebong ya go tseba Morena le Mophološi wa [bona] Jesu Kriste.”—2 Pet. 3:18.
19, 20. Ke ka baka la’ng re swanetše go bota dikgopotšo tša Jehofa, gona go dira seo go re hola bjang?
19 Lehono re na le mabaka a mantši a go bota dikgopotšo tša Jehofa tšeo di lego ka Lentšung la gagwe leo le botegago, Beibele. (Bala Joshua 23:14.) Ka gare ga yona, re bona kamoo ka nywaga e dikete Modimo a ilego a dirišana le batho ba sa phethagalago ka gona. Dipego tšeo tša histori di ngwaletšwe go re hola. (Baroma 15:4; 1 Bakor. 10:11) Re bone go phethagala ga boporofeta bja Beibele. Boporofeta bo ka swantšhwa le dikgopotšo tšeo di boletšwego e sa le pele. Ka mohlala, batho ba dimilione ba kgeregela borapeding bjo bo hlwekilego bja Jehofa, go etša ge go porofetilwe gore go tla ba bjalo “mehleng ya bofelo.” (Jes. 2:2, 3) Maemo a mpefalago a lefase le ona a phethagatša boporofeta bja Beibele. Le gona ka ge go boletšwe, modiro o mogolo wa go bolela ditaba tše dibotse lefaseng ka bophara o phethagatša ka go lebanya mantšu a Jesu.—Mat. 24:14.
20 Mmopi wa rena o re bontšhitše ka ditsela ka moka gore re ka mmota. Na re holwa ke seo? Re swanetše go bota dikgopotšo tša gagwe. Rosellen o ile a dira sona seo. O re: “Ge ke be ke thoma go bota Jehofa ka mo go feletšego, ke ile ka thoma go bona gabotse gore o a nthekga le go mmatlafatša.” Eka le rena re ka holwa ke go kwa dikgopotšo tša Jehofa.


text:
Ke Eng Seo Beibele e se Rutago? (Tlhahlo ya go Ithuta)
Taonelouta dikarolo tše tša tlhahlo ya go ithuta Beibele, gomme o di diriše le puku ya Ke Eng Seo ge e le Gabotse Beibele e se Rutago? Ithute ka seo o se dumelago le lebaka leo o se dumelago, hlahloba seo Beibele e se rutago, ke moka o bone kamoo o ka hlalosetšago ba bangwe ka ditumelo tša gago.
KGAOLO 1
Therešo ke Efe ka Modimo? (Karolo 1)
O be o ka araba bjang ge motho yo mongwe a be a ka re: “Modimo o otla batho ka go ba dira gore ba tlaišege”?
KGAOLO 1
Therešo ke Efe ka Modimo?—Karolo 2
Na ruri go a kgonega go ba mogwera wa Modimo?
KGAOLO 2
Beibele—Puku e Tšwago go Modimo (Karolo 1)
Batho ke bona ba ngwadilego Beibele, ka gona ke bjang e ka bago ‘puku e tšwago go Modimo’?
KGAOLO 2
Beibele—Puku e Tšwago go Modimo (Karolo 2)
E nngwe ya dikarolo tša yona, mohlomongwe go feta tše dingwe ka moka, ke go kgodiša batho gore Beibele e swanetše go ba e etšwa go Modimo.
KGAOLO 3
Morero wa Modimo ka Lefase ke Ofe? (Karolo 1)
Na Modimo o be a rerile gore dilo di be ka tsela yeo di lego ka yona gona bjale?
KGAOLO 4
Jesu Kriste ke Mang? (Karolo 1)
O ka araba bjang motho yo a rego Jesu e be e fo ba motho yo a lokilego, e sego go feta moo?
KGAOLO 4
Jesu Kriste ke Mang? (Karolo 2)
O ka araba bjang motho yo a rego Jesu o lekana le Modimo?
KGAOLO 4
Jesu Kriste ke Mang? (Karolo 3)
Ke bjang a ipontšhitšego e le yo matla le yo bonolo?
KGAOLO 5
Topollo—Mpho e Bohlokwa Yeo Modimo a re Neilego Yona (Karolo 1)
Na go a kgonega gore re phologe feela ka go bontšha gore re na le tumelo?
KGAOLO 5
Topollo—Mpho e Bohlokwa Yeo Modimo a re Neilego Yona (Karolo 2)
Lehu la motho yo a hwilego mengwaga e sekete e fetilego le ka nkgoma bjang?
KGAOLO 6
Bahu ba Kae? (Karolo 1)
Na ba phela e le dibopiwa tše dingwe? Na ba fišwa mollong wa dihele?
KGAOLO 6
Bahu ba Kae? (Karolo 2)
Na lehu ke karolo ya tlhago ya bophelo?
KGAOLO 7
Kholofelo ya Kgonthe ka Baratiwa ba Gago Bao ba Hwilego (Karolo 1)
Ge e ba o kwele bohloko, na se se bolela gore o hloka tumelo ka tsogo?
KGAOLO 7
Kholofelo ya Kgonthe ka Baratiwa ba Gago Bao ba Hwilego (Karolo 2)
O ka araba bjang motho yo a sa dumelego gore go tla ba le tsogo ya bahu?
KGAOLO 9
Na re Phela “Mehleng ya Bofelo”? (Karolo 1)
Batho ba bangwe ba thatafalelwa ke go dumela gore re phela mehleng ya bofelo. Re na le mabaka afe ao a re kgodišago gore lefase le le kgauswi le go fela?
KGAOLO 10
Kamoo Dibopiwa tša Moya di re Kgomago ka Gona (Karolo 1)
Na barongwa ba gona e le ka kgonthe? Na go na le barongwa ba babe? Diriša tlhahlo ye ya go ithuta go hwetša dikarabo tša dipotšišo tše.
KGAOLO 11
Ke ka Baka La’ng Modimo a Dumelela Tlaišego? (Karolo 2)
Mangwalo a araba potšišo ye e thata ka tsela e kwagalago le e kgotsofatšago.
KGAOLO 12
Go Phela ka Tsela Yeo e Thabišago Modimo (Karolo 3)
Go nyakega gore re dire maiteko gore re kgone go phela ka go dumelelana le melao ya Modimo. Na go na le mohola gore re dire maiteko ao?
KGAOLO 14
Kamoo o ka Dirago Bophelo bja Lapa la Gago Gore bo Thabiše (Karolo 1)
Ke eng seo se ka thušago banyalani gore ba thabe? Hlahloba ditumelo tša gago, hlahloba seo Beibele e se rutago gomme o ithute kamoo o ka hlalosetšago ba bangwe ditumelo tša gago o diriša letlakala le la go itekola.


text:
Thuto 6
Go na le Kholofelo Efe ka Bahu?
1. Ditaba tše dibotse ka bahu ke dife?
Ge Jesu a be a fihla Bethania kgauswi le Jerusalema, mogwera wa gagwe Latsaro o be a šetše a na le matšatši a mane a hwile. Jesu o ile a ya mabitleng a na le Mareta le Maria, e lego dikgaetšedi tša monna yo a hwilego. Go se go ye kae, ke ge lešaba le kgobokana. Na o ka akanya ka lethabo leo Mareta le Maria ba bilego le lona ge Jesu a be a tsoša Latsaro bahung?
Mareta o be a šetše a tseba ditaba tše dibotse ka bahu. O be a šetše a tseba gore Jehofa o tla tsoša bahu e le gore ba tlo phela lefaseng gape.
2. Boemo bja bahu ke bofe?
Batho ba bopilwe ka lerole. (Genesi 2:7; 3:19) Ga re meoya yeo e dulago mmeleng wa nama. Re dibopiwa tša nama, ka gona ga go na le karolo ya rena yeo e phologago lehu. Ge re ehwa, bjoko bja rena le bjona bo a hwa, gomme menagano ya rena e a fela. Ka baka leo, Latsaro ga se a ka a bolela selo mabapi le seo a se kwelego lehung ka gobane bahu ga ba tsebe selo.
Na Modimo o tlaiša batho ka mollo ka morago ga lehu? Ka ge Beibele e bontšha gore bahu ga ba tsebe selo, go molaleng gore thuto ya mollo wa dihele ke ya maaka le yeo e thomeletšago Modimo. O selekišwa ke kgopolo yeo ya go tlaišwa ga batho mollong.
3. Na bahu ba ka kgona go bolela le rena?
Bahu ga ba kgone go bolela goba go kwa. (Psalme 115:17) Eupša barongwa ba bangwe ke ba kgopo, gomme ba ka bolela le batho ba itira bahu. (2 Petro 2:4) Jehofa o iletša go leka go boledišana le bahu.
4. Ke bomang bao ba tlago go tsošwa?
Bahu ba dimilione bao ba lego mabitleng ba tla tsošetšwa bophelong mo lefaseng. Go tla tsošwa gaešita le ba bangwe bao ba bego ba sa tsebe Modimo e bile ba be ba dira dilo tše mpe.
Batho bao ba tsošitšwego ba tla kgona go ithuta therešo mabapi le Modimo le go bontšha tumelo go Jesu ka go mo kwa. (Kutollo 20:11-13) Bao ba tsošetšwago bophelong gomme ba dira dilo tše di lokilego ba tla kgona go phela ka mo go sa felego mo lefaseng.
5. Tsogo e re botša eng ka Jehofa?
Modimo o dirile gore go be le kholofelo ka bahu ka go romela Morwa wa gagwe gore a re hwele. Ka go re’alo, tsogo e re botša ka lerato la Jehofa le botho bja gagwe. Ke mang yo o nyakago go mmona ge bahu ba tsošetšwa bophelong?
Ithute ka mo go oketšegilego
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.
Dibopiwa tša Moya—Kamoo di re Kgomago ka Gona
Beibele e bolela ka barongwa le batemona. Na dibopiwa tše tša moya di gona? Di ka go kgoma bjang?


text:
NOVEMBER 11, 2014
UKRAINE
Dihlatse tša Jehofa di Bokana ka Khutšo Kua Ukraine go sa Šetšwe Ntwa Gomme go Lokollwa Beibele
LVIV, Ukraine—Go sa šetšwe ntwa ya kua bohlabela bja Ukraine, Dihlatse tša Jehofa di be di bokane kua Lviv go tloga ka July 4-6, 2014, Kopanong ya tšona ya Selete ya “Tšwelang Pele le Tsoma Mmušo wa Modimo Pele!” Phetolelo ya Lefase le Lefsa ya Mangwalo a Makgethwa yeo e kaonefaditšwego ya Seukraine seo se tlwaelegilego, e lokolotšwe ke Anthony Morris, e lego setho sa Sehlopha se Bušago sa Dihlatse tša Jehofa.
Ofisi ya lekala ya Dihlatse tša Jehofa ya lefelong leo e ile ya rulaganya gore dintlha tše bohlokwa tša lenaneo la kopano di gašwe ka kgokaganyo ya bidio ditoropong tše 8 le mafelong a mangwe a 62 kua Donetsk, mo ntwa e befilego gona. Palomoka ya bao ba bilego gona go akaretša le mafelo ao a bego a kgokagantšwe ka bidio, e bile 82 832, gomme bao ba bego ba le lepatlelong kua Lviv e bile ba ka godimo ga 18 336. Batho ba 1 068 ba ile ba kolobetšwa.
Letšatšing la pele la kopano, lenaneo le ile la šitišwa ka ge go ile gwa ba le tšhošetšo ya pomo gomme se sa dira gore batho ba hudušwe le semeetseng go tšwa lepatlelong. Batho ba fetago 16 000 ba ile ba tšwa lepatlelong ka metsotso e 11, eupša lenaneo le ile la tšwela pele ka morago ga gore balaodi ba kgonthišetše gore tšhošetšo yeo e be e le ya maaka.
Vasyl Kobel, mmoleledi wa Dihlatse tša Jehofa kua Ukraine o boletše gore: “Re thabetše go ba le baeng ba bantši kopanong ya rena. Karolo e kgahlišago ya kopano ye e bile ge go lokollwa Phetolelo ya Lefase le Lefsa ka Seukraine, ye e lokolotšwego la pele ka Seisemane ka October 2013. Re fagahletše go abelana le baagišani ba rena dikholofetšo tša Beibele tša bokamoso bja khutšo, kudukudu mo nakong ye ya tlalelo historing ya naga ya rena.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Ukraine: Vasyl Kobel, mogala. +38 032 240 9323


text:
Madireng a Lefase
United States
Bekeng ya October 29, 2012, kua New York City go bolawa ga batho, ditlhaselo tša bosenyi bjo bogolo le ditiro tša bohlakodi di ile tša theoga ge di bapišwa le nakong yona yeo ya matšatši a mahlano ka 2011. Ka baka la’ng? Ka baka la ledimo le legolo la Sandy, ledimo leo le boifišago leo le ilego la fsiela Lebopong la ka Bohlabela la United States, gomme la tima mohlagase ka tekanyo e kgolo kudu. Mmoleledi wa Lefapha la Maphodisa la New York e lego Paul Browne o itše: “Ka morago ga kotsi ya tlhago goba tshenyo e kgolo e swanago le [tlhaselo ya botšhošetši yeo e bilego gona ka September 11, 2001], re bona bosenyi bjoo bo tlwaelegilego bo fokotšega.” Lega go le bjalo, ditiro tša go thuba dintlo di ile tša oketšega ka baka la go utswa, e lego seo se sa kago sa makatša Browne. O itše: “Go na le mafelo a mantši ao a se nago mabone.”
Antarctica
Borathutamahlale ba tshwenyegile ka gore kua Antarctica tswalano ya tlhago ya diphedi le tikologo ya tšona e šwahlelwa ke mehuta e šele ya dimela. Go akanyetšwa gore baeti ba dikete tše masome bao ba etelago kontinente yeo ngwaga le ngwaga ba tla yo mongwe le yo mongwe wa bona a rwele palogare ya dipeu tše 9,5, tšeo gantši di kgomaretšego diputsi goba mekotla ya bona. Mehuta e mentši ya dimela tšeo di tšwago dikontinenteng tše dingwe e šetše e hweditšwe kua Pheninsuleng ya ka Bodikela bja Antarctica.
Netherlands
Mosadi wa nywaga e 83 e bile motho wa pele wa go tsenywa mohlagare wa maitirelo wa tšhipi e bitšwago titanium wo o dirilwego ka phrintha ya laser ya 3-D. Molwetši yoo lerapo la mohlagare wa gagwe le sentšwego ke twatši, ga bjale a ka kgona go ja, go hema le go bolela gabotse. Phrintha ya laser e ile ya kgomaganya dikarolwana tša titanium, moalo ka moalo, bakeng sa go mo direla mohlagare o mofsa, woo ka morago o ilego wa tsenywa go yena ke ngaka ya go bua.
Jeremane
Ngwageng woo go kgoga go bego go thibetšwe ka nakwana mafelong a mangwe a batho bohle kua Jeremane, palo ya batho bao ba bego ba latšwa sepetlele ka baka la bolwetši bja angina pectoris ba lego sehlopheng seo go dirilwego nyakišišo go sona e fokotšegile ka 13,3 lekgolong; ya ba go hlaselwa ke bolwetši bja pelo, e fokotšegile ka 8,6 lekgolong.


text:
“Batho ba go Swana le Lena ba a Hlokwa!”
DIHLATSE TŠA JEHOFA kua Saponara, toropong ya Sicily, di ile tša fiwa sefoka ka ge di thušitše ka tša tlhakodišo ge mafula a wela naga yeo.
Ka November 22, 2011, mafula a matla a ile a wela tše dingwe tša ditoropo le metse ya profense ya Messina. Mantšiboeng ao kua Saponara, maraga a elelago a ile a feta ka maphelo a batho ba bararo—ngwana le batho ba babedi ba bagolo.
Matšatšing a ka morago ga kotsi ye, Dihlatse tša Jehofa di ile tša rulaganya le go nea dihlopha tša baithaopi ditlabakelo tša go šoma gore di tloše leraga le dilo tšeo di sentšwego mafelong ao a senyegilego kudu.
Dihlopha tše di ile tša šoma le balaodi gomme tša thuša moo go tlogago go nyakega thušo. Di ile tša tšwela pele di thuša gaešita le ka morago ga ge maemo a tšhoganetšo a fetile. Dihlatse tše 50 go ya go tše 80 di ile tša thuša, go akaretša le tše dingwe tšeo di tšwago bokgole bja dikhilomithara tše 97.
Badudi ba bantši ba lefelong leo bao ba hlasetšwego ke mafula ba ile ba leboga Dihlatse kudu. Ramotse o be a fo hlwela gore: “
Batho ba go swana le lena ba a hlokwa!”
Ka morago ga dikgwedi tše hlano, Mokhanselara, Fabio Vinci, o ile a nea phuthego ya tikologong yeo ya Dihlatse tša Jehofa sefoka legatong la balaodi ba mmasepala.


text:
DINAGA LE BATHO
Go Etela Cameroon
BATHO bao ba bitšwago ma-Baka—bao ba tsebjago gape e le ma-Pygmy—e ka ba e le badudi ba pele ba Cameroon. Ke moka ka bo-1500, go ile gwa goroga Mapotokisi. Nywaga e makgolo a mmalwa ka morago ga moo, ma-Fulani—Mamoseleme—a ile a fenya leboa la Cameroon. Lehono, 40 lekgolong ya badudi ba Cameroon ba ipolela gore ke Bakriste, 20 lekgolong ke Mamoseleme, gomme 40 lekgolong e šetšego ke ba madumedi a setšo a Afrika.
Batho bao ba dulago dinagamagaeng tša Cameroon ba na le moya wa go amogela baeng kudu. Baeng ba dumedišwa le go amogelwa ka magaeng, moo ba fiwago meetse le dijo. Go gana pontšho ya mong wa ntlo ya go amogela baeng go lebelelwa e le go mo theola seriti, mola go e amogela e le go mo fa seriti.
Poledišano e thoma ka go dumediša ditho tša lapa le go botšiša matsogo. E bile ke mo go tlwaelegilego go botšiša gore diphoofolo di phela bjang! Joseph, yo a belegetšwego Cameroon, o re: “Ge moeng a sepela, ga se mo go lekanego go fo re, ‘Sepelang gabotse.’ Gantši, mong wa ntlo o tla tšea moeng kgopu gomme a tšwela pele a boledišana le yena. Ke moka, kaekae gare ga tsela, o tla laela moeng gomme a boela gae. Moeng yoo a sa tšewego kgopu ka tsela ye a ka ikwa a sa tšeelwe godimo.”
Ge ba eja, ka dinako tše dingwe sehlopha sa bagwera se ja ka poleiting e tee—ka dinako tše dingwe, ba eja ka diatla tša bona. Kua Cameroon, motlwae wo ke seka se matla sa botee. Ge e le gabotse, mabakeng a mangwe o be o dirišwa go boelanya batho ba babedi bao segwera sa bona se fokolago ka baka le itšego. Ka tsela e itšego, go ja gotee ke tsela e nngwe ya gore, “Bjale gona re khutšong.”


text:
KGAOLO 12
Jesu o a Kolobetšwa
MATEO 3:13-17 MAREKA 1:9-11 LUKA 3:21, 22 JOHANE 1:32-34
JESU O A KOLOBETŠWA LE GO TLOTŠWA
JEHOFA O TSEBATŠA JESU E LE MORWA WA GAGWE
Mo e ka bago dikgwedi tše tshelelago ka morago ga ge Johane Mokolobetši a thomile go bolela, Jesu yoo bjale a nago le nywaga e ka bago e 30 o tla go yena Nokeng ya Jorodane. Ka baka la’ng? Ga se gore o mo etela ka tsela ya bogwera. Le gona ga se gore Jesu o fo nyaka go bona kamoo modiro wa Johane o tšwelago pele ka gona. Aowa, Jesu o tlile go kgopela Johane gore a mo kolobetše.
Ke mo go kwagalago ge Johane a gana a re: “Ke nna ke swanetšego go kolobetšwa ke wena, gomme na wena o tla go nna?” (Mateo 3:14) Johane o tseba gore Jesu ke Morwa yo a kgethegilego wa Modimo. O tla gopola gore ge Johane a be a sa le ka mpeng ya mmagwe, o ile a tshela ka lethabo ge Maria yo a bego a imile Jesu a etela mmago Johane, e lego Elisabetha. Ga go pelaelo gore mmago Johane o ile a mmotša ka taba ye ka morago. Le gona a ka be a ile a tseba ka tsebišo ya morongwa ya go belegwa ga Jesu le ya mabapi le barongwa bao ba ilego ba tšwelela go badiši bošegong bjoo Jesu a belegwego ka bjona.
Johane o kwešiša gore kolobetšo yeo a e dirago ke ya go kolobetša bao ba sokologago dibeng tša bona. Lega go le bjalo, Jesu ga a na sebe. Go sa šetšwe go gana ga Johane, Jesu o phegelela ka gore: “A go be bjalo mo nakong ye, gobane ka tsela yeo go re swanetše gore re phethe toko ka moka.”—Mateo 3:15.
Ke ka baka la’ng go swanela gore Jesu a kolobetšwe? Jesu ga a kolobetšwe e le pontšho ya go sokologa dibeng. Kolobetšo ya gagwe e bontšha gore o tlile go dira thato ya Tatagwe. (Baheberu 10:5-7) Jesu e be e le mmetli, eupša bjale ke nako ya gore a thome bodiredi bjo Tatagwe wa legodimong a mo romilego lefaseng gore a tlo bo dira. Na o nagana gore Johane o letetše gore go direge selo se sengwe seo se sa tlwaelegago ge a kolobetša Jesu?
Ge e le gabotse, Johane ka morago o bega gore: “Yena Yo a nthomilego gore ke kolobetše ka meetse o itše go nna: ‘Motho yo o bonago moya o theogela godimo ga gagwe wa dula go yena, ke yena yo a kolobetšago ka moya o mokgethwa.’” (Johane 1:33) Ka gona, Johane o letetše gore moya wa Modimo o theogele godimo ga yo a mo kolobetšago. Ka tsela yeo, gateetee ge Jesu a etšwa meetseng, Johane a ka no se makale ge a bona “moya wa Modimo o theoga bjalo ka leeba o etla godimo ga [Jesu].”—Mateo 3:16.
Eupša go direga se se fetago seo ge Jesu a kolobetšwa. ‘Magodimo a a mmulegela.’ Se se bolela’ng? Go ka direga gore se bolela gore nakong ya ge Jesu a kolobetšwa, o ile a gopola bophelo bja gagwe bja pele e eba motho. Ka gona, Jesu bjale o gopola bophelo bja gagwe bja ge e be e le morwa wa Jehofa wa moya, go akaretša le ditherešo tšeo Modimo a mo rutilego tšona legodimong pele ga ge a ka tla lefaseng.
Go oketša moo, ge Jesu a kolobetšwa lentšu le le tšwago legodimong le re: “Yo ke Morwa wa ka, morategi, yo ke mo amogetšego.” (Mateo 3:17) Lentšu leo ke la mang? E ka se be lentšu la Jesu; yena o na le Johane gona moo. Lentšu leo ke la Modimo. Go molaleng gore Jesu ke Morwa wa Modimo. Ga se yena Modimo.
Go a bonala gore Jesu ke morwa wa Modimo wa motho, go etša ge motho wa pele, e lego Adama, e be e le morwa wa Modimo. Morutiwa Luka ka morago ga go hlalosa kolobetšo ya Jesu, o ngwala gore: “Jesu yena o be a na le nywaga e ka bago e masometharo ge a be a thoma modiro wa gagwe. Go be go bolelwa gore e be e le morwa wa Josefa, morwa wa Heli, . . . morwa wa Dafida, . . . morwa wa Aborahama, . . . morwa wa Noa, . . . morwa wa Adama, morwa wa Modimo.”—Luka 3:23-38.
Bjalo ka ge Adama e be e le “morwa wa Modimo” wa motho, go bjalo le ka Jesu. Ge a kolobetšwa, Jesu o tsena tswalanong e mpsha le Modimo, e bile e ba Morwa wa Modimo wa moya. Ka gona, Jesu o boemong bja go ruta therešo ka Modimo le go bontšha tsela ya go phela. Jesu o thoma tseleng yeo ka yona ge nako e dutše e eya a tlago go neela bophelo bja gagwe bja motho e le sehlabelo bakeng sa batho ba sebe.